description: Icelandair käivitas mõnda aega tagasi juba sõbra süsteemi, kus kõik reisijad saavad endale palgata kohaliku, kes neile Islandit tutvustaks.

title: Lennufirma aitab tähtpäevad eriliseks muuta

maintext:
Nüüd on Icelandair läinud aga veelgi kaugemale ning nüüd jagatakse spetsiaalseid sõpru, kes oskavad aidata mõne erilise tähtpäeva korraldada. Nii võivad kliendid pidada Islandil oma sünnipäevasid või teha abieluettepanekuid, vahendab Lonely Planet.
Kuna Islandil elab vaid mõnisada tuhat inimest, siis tutvused loevad seal üsna palju. Nii saab lennufirma tänu oma töötajate tutvustele korraldada kohtumisi kohalike popbändidega või saata reisijad vaatama jalgpalli võistluseid.
Teenus on avatud kõigile, kes on teel teisele poole Atlandi ookeani ja teevad Islandil vahemaandumise. Kui lennupileti eest tuleb maksta, siis sõbra teenus on täiesti tasuta ning seda tehakse lihtsalt heast tahtest.
Sõbra abiga saab veel ka käia kuulsa telesarja Troonide mäng radadel, osaleda festivalidel, uudistada loodusimesid nagu virmalised ja õppida tundma kohalikku elu. Sõber tuleb endale kindlasti eelnevalt broneerida, sest nii aegu kui ka inimesi ei ole piiramatult.


description: Euroopast väljapoole reisides tasub meeles pidada, et paljudes riikides ei piisa sõiduki juhtimisõiguse tõendamiseks tavapärasest juhiloast, vaid enne reisi tuleb taotleda rahvusvahelist juhiluba.

title: Millistes riikides küsitakse autot rentides rahvusvahelist juhiluba?

maintext:
Eelkõige on see vajalik eestlaste seas järjest populaarsemaks tõusnud reisisihtkohtades nagu Araabia Ühendemiraatides, Ameerika Ühendriikides ja Kanadas.
«Kui reisile minnes on plaanis auto rentida, tasub varakult uurida, milline on kohapealne liikluskultuur ja seadused ning milliseid dokumente juhilt nõutakse. Kõige mugavam on auto juba Eestis olles broneerida ning seeläbi ka vajalikud lisadokumendid vormistada,» sõnas Estraveli autorendi tootjasuhete juht Kristi Kukk.
Mõnes riigis ei piisa tavapärasest juhiloast, vajalik on ka rahvusvaheline juhiluba, mis tuleb aegsasti koduriigis taotleda, ning sõltuvalt riigist võidakse nõuda veel lisanduvaid dokumente.
Rahvusvaheline juhiluba on eelkõige vajalik mootorsõidukite juhtimisõiguse tõendamiseks Euroopa majanduspiirkonda mittekuuluvates riikides, selgitas autorendifirma Budget välisrendi juht Meryl Kärner.
«Rahvusvaheline juhiluba on vajalik nii auto rentimiseks kui ka juhtimiseks Araabia Ühendemiraatides, Brasiilias, Kanadas, Indias ja Indoneesias kui ka paljudes Lähis-Ida riikides ning USAs, kuigi viimases küsitakse seda pigem harva,» tõi Kärner näidetena riike esile, soovitades reisile minnes dokumentide korrektsuses juba koduriigis veenduda.
Ta lisas, et rahvusvaheline juhiluba kehtib ainult koos Eesti siseriikliku juhiloaga ning kehtib kuni kolm aastat.
«Mõned riigid nõuavad lisaks kohapeal väljastatavat luba, mis kehtib kas eraldi või koos rahvusvahelise juhiloaga. Näiteks võib tuua Sri Lanka, kus nõutakse turistidelt nii rahvusvahelist juhiluba kui ka Sri Lanka kohalikku juhtimisõigust tõendavad dokumenti. Viimase saab taotleda saareriigi pealinnas, aga mugavam on lasta see autorendifrmal väikse lisatasu eest eelnevalt enda eest ära vormistada - sellisel juhul saab dokumendi saab kätte koos autoga,» soovitas Estraveli autorendi tootjasuhete juht Kristi Kukk.
Tais tasub valmis olla, et koos juhiloaga tuleb alati esitada ka pass ning riiki sisenemise luba, mida väljastatakse lennujaamas, lisas Kärner. «Tai liikluskultuuri arvestades tasub samuti kaaluda sõiduki rentimist koos juhiga või vormistada rendisõiduki juhiks pikaajalise kogemusega juht, sõlmides kindlasti ka nii liiklus- kui ka kaskokindlustuse lepingu,» sõnas Kärner, selgitades, et Tais on liiklusõnnetuse puhul tavapärane, et kannatanu küsib õnnetuse põhjustajalt rahalist kompensatsiooni, seda ka juhul, kui liikluskindlustus katab kannatanu ravikulud. Kompensatsiooni maksmisest keeldudes võib kannatanu seda nõuda ka kohtu kaudu.
Eestis väljastab rahvusvahelist juhiluba Maanteeamet. Rahvusvahelise juhiloa väljastamise aluseks on Eestis kehtiv juhiluba. Riike, kus vajatakse rahvusvahelist juhiluba, saab kontrollida Maanteeameti kodulehel.
Maanteeameti eksamiosakonna peaspetsialisti Heikki Käo sõnul väljastati Eestis möödunud aastal 1115 rahvusvahelist juhiluba ning sel aastal antakse välja ilmselt sama palju.

fasttext_language: et


description: Piloodid ja lennusaatjad paljastavad,  millised on maailma kõige kohutavamad lennujaamad ja miks see nii on.

title: Kuus maailma kõige kohutavamat lennujaama

maintext:
1. Los Angelese rahvusvaheline lennujaam
Eelmise sajandi neljakümnendatel aastatel valminud lennujaama läbib igapäevaselt nii suur liiklus, et see vajaks ammu põhjalikku remonti ja laiendamist. Oma lennule jõudmine on seal sisuliselt võitlus elu eest.
2. LaGuardia lennujaam New Yorgis
Veel üks ülerahvastatud ja liiga tiheda liiklusega lennujaam, mis vajaks samuti hädasti laiendamist. Pilootide hinnangul teeb sealne lennukontrolli keskus uskumatut tööd, sest siiani liiklus võimatutes tingimustes laitmatult sujunud.
3. Shanghai Pudongi rahvusvaheline lennujaam
Ühe piloodi sõnul pole Pudongi lennujaamal muud viga midagi, kui et sel on kaks lennurada ida- ja kaks lääneküljel ning lennuliikluse korraldamine on kohati väga ebapraktiline. Sageli tuleb lennujaamatranspordiga sõita lennuvälja ühest otsast teise.
4.Shanghai Hongqiao rahvusvaheline lennujaam
Hongqiao lennujaam on pilootide sõnul lihtsalt üks kõige väiksemaid maailmas, arvestades seda läbiva lennuliikluse suurust. Kuni lennud ei hiline, on kõik kontrolli all, aga kui kusagil peaks ilmnema pisimgi viivitus, on kogu lennujaama elu peapeal.
5. Tribhuvan rahvusvaheline lennujaam Kathmandus Nepaalis
Lennupersonali hinnangul kõige lootusetum lennujaam, millel on tegelikult olemas kõik eeldused ja võimekus olemaks maailma parimaid. Segane turvasüsteem ja kehv korraldus aga teeb sellest mugavate diivanitega õudusunenäo.
6. Taipei Taoyuani lennujaam Taiwanis
Väga kehvasti organiseeritud lennujaam, mis pole absoluutselt kasutajasõbralik, ükskõik, kas vaadata asja piloodi või reisija seisukohast. Viimastel aastatel on seda kõvasti remonditud ja arendatud, aga olulisemate punktideni pole paraku endiselt jõutud. Ühe piloodi hinnangul on see lihtsalt üks pidev pettumus.
Allikas: FoxNews


description: Lasnamäe linnaosavalitsuse sõnul oli linnaosavanemal Maria Jufereval 26. oktoobril vaba päev, mille ta veetis Moskvas vaatamisväärsustega tutvudes.

title: Jufereva jälgedes: vaatamisväärsused Moskvas, mida Lasnamäe vanem võiks soovitada

maintext:
Väidetavalt sõitis Jufereva juhuslikult üheks päevaks Moskvasse just sel ajal, kui sinna oli teel ka Edgar Savisaar. Jufereva oli linnas aga vaid selleks, et külastada sealseid vaatamisväärsuseid. Kuigi tema täpne reisi sisu on avalikustamata, siis panime kokku nimekirja paikadest, mida linnaosavanem võiks edaspidi oma kolleegidele ja linnaelanikele soovitada.
1. Lenini mausoleum
Lenini mausoleum/Scanpix
Lenini mausoleum on üks kuulsaimaid vaatamisväärsuseid Moskvas ning ilmselt ei jätaks ükski korralik turist seal käimata. Kuigi Lenin ise soovis, et ta mulda sängitataks, siis on ta aga balsameeritud ning teda saab vaadata korraga vaid viis minutit ja sedagi turvameeste valvsa pilgu all.
Rohkem infot mausoleumi kohta vaata siit.
2. Nõukogude Liidu mänguautomaatide muuseum
Mänguautomaat / Scanpix
Kopikaid nõudvad ning Nõukogude Liidu sümboolikaga kaunistatud mänguautomaadid on ühes Moskva keldris väljanäitusele pandud. Kokku saab huviline seal uudistada 37 masina ümber. 20 masinal on võimalik isegi kätt proovida, mistõttu võib muuseumis kuluda pool päeva ning Moskva visiidi planeerimisel tuleks sellega kindlasti arvestada.
Rohkem infot vaata siit.
3. Raudteemuuseum - muuseum sai alguse vaid Lenini matuserongi näitusele panekust. Aastaid oli see küll suletud, kuid nüüd on muuseum taas avatud ja seal on võimalik näha palju põhjalikumat ülevaadet Moskva raudteest.
Rohkem infot vaata siit.
4. Gorki Leninskije
Lipud/Scanpix
Kel Lenini surnukeha vaatamisest veel vähe, saab teha külaskäigu ka tema koju ning uudistada seal tema surimaski. Lisaks on seal välja pandud ka tema Rolls Royce, rekonstruktsioon Lenini kabinetist ja tema testament.
Rohkem infot vaata siit.
5. Punane väljak
Sõdur punasel väljakul/Scanpix
Väljak on Moskva südameks, kust tihti alustatakse linnaga tutvumist. Seal asub ka Lenini mausoleum, Vassili Blažennõi kirik, Kreml ja ajaloomuuseum.
Rohkem infot vaata siit.
6. Vassili Blažennõi katedraal
Turistid katedraali juures / Scanpix
Katedraali lasi ehitada tsaar Ivan Julm tänutäheks Kaasani vallutamise eest ja seda tuntakse nii Jumalaema Kaitsmise kui Õndsa Vassili kirikuna. Oma värviliste kuplitega pakub ta kaunist vaatepilti.
Loe lähemalt siit.
7. Krusty Krab restoran
Krabi Käsnakalle multikast / Scanpix
Käsnakalle Kantpüksi multikast tuntud Krõbeda Krabi restoran on oma uksed avanud ka Moskvas. Omapärase sisustusega restoran pakub kõrgeklassilisi roogasid, mis meeldivad ka täiskasvanutele.
Loe lähemalt siit.
8. Bison Steak House
Liha / Scanpix
Kui otsida midagi veidi täiskasvanulikumat, siis Moskvas on parimaks restoraniks hääletatud bison Steak House, kus suured lihakäntsakad on peenelt serveeritud.
Loe lähemalt siit.
9. Strelka baar
Kokteilid / Scanpix
Kui soov on õhtul välja minna ning tihedast päevast lõõgastuda, siis Strelka baar on selleks just õige paik. Kohalike ja noorte hulgas eriti populaarse baari terrassilt avanevad linnale ka ilusad vaated.
Loe lähemalt siit.
10. Lubjanka
Lubyanka väljak / Scanpix
Selle nime all tuntakse endise NSV Liidu KGB peakorterit ja hoonetekompleksi. Endiselt asub seal tänapäevane FSB ning sinna on tehtud ka väike KGB muuseum. Muuseumis on väljas vanad luure- ja propagandavahendid ning tähtsad dokumendid.
Loe lähemalt siit.


description: Sellel, kes satub veel lähinädalatel Saksamaale, tasub kindlasti kiigata Ludwigsburgi linnas toimuvale maailma suurimale kõrvitsafestivalile.

title: Saksamaal toimub maailma suurim kõrvitsafestival

maintext:
Kõrvitsafestival toimub septembrist novembrini. Igal aastal on festivalil ka eraldi teema – tänavu on selleks tsirkus. Teemast inspireerituna on kogu festivaliala ka temaatiliselt dekoreeritud.
Lisaks tuhandete kõrvitsate ja kõrvitsast tehtud kunstiteoste imetlemisele on festivalil võimalik veel tavalisi kõrvitsaid ja sellest tehtud toite-jooke koju kaasa osta, välikohvikutes kõrvitsasuppi ja muid hõrgutavaid toite süüe ning erinevatest mängudest osa võtta.
Tegevust imelisel kõrvitsamaal jätkub igatahes nii suurtel kui ka väikestel.
Foto: www.livinginanotherlanguage.com
Foto: www.livinginanotherlanguage.com
Foto: www.livinginanotherlanguage.com


description: Igale poole reisida ise ikka ei jaksa, mistõttu on vahva, kui keegi teine on käinud ning sellest ka filmi teinud.

title: Vaata, milliseid reisisaateid sel hooajal näidatakse

maintext:
Eesti telekanalid toovad vaatajateni hulgaliselt reisisaateid, mille hulgast on võimalik endale sobilik valida. Saateid on salvestatud pea igas maailma nurgas ning nii on vaatajatel võimalik läbi telekapildi külastada muuhulgas Kuubat, Ameerikat ja Venemaad.
ETV
1. Laupäeval kell 20.00: «4x4 Tadžikistan, Türkmenistan ja Usbekistan». Tegu on juba varem jooksnud sarja kordusega.
2. Uuel aastal alustab ka «Reisile minuga» uus hooaeg, kuid täpne eetrisse mineku aeg on veel teadmata.
ETV2
1. Teisipäeval kell 21.35: «Eesti lipp ümber Kuuba,» kümne osaline reisisaade viib vaatajad seiklusele ümber saareriigi Kuuba.
2. Reedel kell 20.00: «Simon Reeviga Kreekas, Iirimaal, Austraalias ja pühadel jõgedel».
3. Varsti alustab ETV2s uus reisisaade «4x4 Kaukaasia», mis jutustab Kaukaasia elust, kuid ka selle eetrisse mineku aeg on veel teadmata.
Kanal 2
1. Neljapäeval kell 20.00: «Meie aasta Austraalias» Tuuli Roosma juhtimisel.
Kanal 12
1. Laupäeval kell 19.30: «Ivo Linna Ameerika lugu»
2. Varsti alustab ka uus reisisaade «Näljased meremehed», kus purjetatakse ümber Suurbritannia ning tehakse peatus igas sadamalinnas, et õppida ära mõne kohaliku roa küpsetamine.
TV3
1. Kolmapäeval 23.05: «Reis venemaa lõppu - Tšukotka,» kus seiklejad sõidavad Tallinnast Venemaa kõige idapoolsemasse tippu Beringi väina ääres.
Tallinna TV
1. Neljapäeval 19.00 - «Rändaja,» kus uudistatakse vaatamisväärsusi ja kergitatakse katet nende ajaloolt.


description: Viimases James Bondi filmis näidatakse Mexico Citys toimuvad surnutefestivali. Päris elus ei ole seni Mehhikos kunagi selliseid pidustusi peetud.

title: James Bond pani alguse surnute festivalile

maintext:
Filmis kandsid festivalil osalejaid luukere kostüüme ning nüüd on Mexico City linnavalitusel plaan nendelt taas tolm pühkida. 29. oktoobril toimub sealses vanalinnas esimene Dia de Muertos paraad, vahendab Lonely Planet.
Stseeni filmimisel osales massistseenis 1500 inimest, kelle kostüüme ja rekvisiite saavad linnavõimud nüüd paraadi korraldamisel kasutada. Kolmetunnine paraad alustab Vabadussamba juurest ning lõpetab Zocalo peaväljakul, kus toimusid ka James Bondi filmivõtted.
Paraadil esinevad ilmselt nii tantsijad kui muusikud, kaasas kantakse ka hiiglaslikke nukke, sõidab paraad auto ja kõike seda saadavad suured müstilised olendid.
Seni on Mehhikos peetud novembri esimesel nädalavahetusel surnute päeva. Tegu on pika traditsiooniga, mille juured ulatuvad kaugele ajalukku juba enne Hispaania valitsusaega. Kõige suuremalt on päeva seni tähistatud Patzcuaro linnas, kus nii õigele ajale eelnevatel kui ka järgnevatel päevadel toimuvad suured käsitööturud ja tantsuetendused.


authors:
Johanna Vahuri
Reisiportaali Toimetaja

description: Egiptuse arheoloogid on leidnud vihjeid, et Ramses II tempel võib olla nende praeguse kaevekoha all.

title: Arheoloogid leidsid uusi vihjeid Ramses II templi kohta

maintext:
Arheoloogid kaevavad praegu Ain Shamsi piirkonnas ning eelmisel nädalal leidsid nad sealt mitmeid hiiglaslikke kiviplokke, vahendab Lonely Planet.
Kividele olid uuristatud pildid iidsest vaaraost, ühtlasi on sinna kirjutatud veidral kujul tema nimi: «Jumal Barr Ra Masso». Ekspertide hinnangul näitab see, et Ramses II tempel on maetud veelgi sügavamale.
Väljakaevamiste juhi Aymen Ashmawi sõnul võivad leiud olla pärit templi kõige sisemistest ruumidest. Selliste kirjadega leiud kinnitavad, et Ramses II on siia piirkonda templi ehitanud. See seletaks ka seda, miks ta oma võimul oleku viimastel aastatel siin jumaluseks kuulutati.
Väljakaevamiste käigus on tehtud veel mitmeid huvitavaid avastusi. Nii on leitud majade ning töökodade komplekse, fajansist amulette, potte, maskotte ja muid majapidamistarbeid.


description: Oled mõne võimsa  turismiobjekti külastamisest aastaid unistanud ja kui kohale jõuad, pettud kogu südamest. Tõenäoliselt pole asi liiga suurtes ootustes, vaid sinu kehvas planeerimisoskuses.

title: Viis viga, mis rikuvad sinu unelmatereisi

maintext:
Selleks, et suuri pettumusi vältida, tuleb reisi planeerimisel hoiduda ka suurtest vigadest. Näiteks viiest alljärgnevast.
1. Valel ajal külastamine
Iga sihtkoha külastamiseks on oma parim aeg, olgu tegemist siis aastaaja või päeva kindla osaga. Tee eeltöö ja uuri oma unelmate sihtkoha kohta, millal on selle külastamiseks kõige parem aeg. Näiteks Alaskat tasub külastada augusti lõpus: saad vinge sügisese elamuse ja hingematvad loodusvaated, mida näiteks septembris enam alles pole. Taj Mahali tasub külastada veebruaris, sest siis on ilmad seal väga head. Juunis on aga lood hoopis teised.
2. Liiga kitsas eesmärk
Sa oled aastaid unistanud püramiidide külastamisest. Oled teinud põhjaliku eeltöö, kogunud fotosid püramiididest, töötanud läbi tohutul hulgal materjale ja reisidki maailma teise otsa selleks, et vaid neid näha. Kohalejõudes avastad aga, et sinu silmis müstilised iidsed ehitised asuvad kiirtee ääres McDonaldsi kõrval - pettumus, eks ole? Ja kui see on su reisi ainus eesmärk, muutub ühtlaseks pettumuseks kogu reis. Seepärast tasuks alati seada rohkem eesmärke ja valida välja rohkem vaatamisväärsusi kui vaid üks.
3. Emotsionaalse mõju alahindamine
Kes meist ei tahaks, et puhkusereisist jääks vaid positiivsed mälestused? Aga kui oled sihtpunktide hulka kavandanud ka sellised kohad nagu näiteks juutide koonduslaagrid või muu taoline, siis arvesta, et see kogemus mõjutab sind mitme päeva vältel. Seepärast tasuks mõne väga tõsise muuseumi või mälestusmärgi külastamise päevale kindlasti kavandada ka kergemat meelelahutust, et reis liiga rusuvaks ei muutuks.
4. Kehv kaaslasevalik
Juba aastaid on sul olnud kavas võtta ette pühalik reis Indiasse, et seal mõnes ashramis ennast hulluks joogatada, aga tahad seda kindlasti teha koos mõne toreda kaaslasega. Paraku valid reisiseltsiliseks just selle sõbra, kel ei saaks Indiast ega joogast rohkem ükskõik olla. Sinu reis saab rikutud, sest tal on seal igav ja sina ei saa oma puhkust nautida. Seega vali hoolega, kellega koos oma unistuste reisile siirdud. Kui sa pole sõbra vastavates huvides kindel, tasub temalt sirgjooneliselt küsida.
5. Giidiga koonerdamine
Turistiteatmikud ja suured bussiekskursioonid ei vii sind kunagi peidetud pärliteni unistuste sihtkohas. Seepärast tasuks juba enne reisi algust teha põhjalik eeltöö ja otsida sihtkohas välja mõni giid, kes tõesti hästi ümbrust tunneb ja oskab sind viia kohtadesse, kuhu sa omal käel või tüüpilise massiekskursiooniga kunagi ei satuks. Ära koonerda, kui tahad tõesti head elamust.


description: Hiljuti postitas üks lennureisija oma Facebooki-kontole video kummalisest reisisaatjast, kellega tal oli au oma lennureisil kohata.

title: Video: väga kummaline reisisaatja võidab südameid kõikjal üle maailma

maintext:
Tegemist on part Danieliga, kes kuulub lennuhirmu all kannatavale Carla Fitzegarldile, vahendab Fox News. Carla võtab Danieli kaasa sisuliselt kõikjale, kus ta läheb, sest ärevus võib teda rünnata igal pool, ka lennukis. Daniel pakub Carlale emotsionaalset tuge ja aitab tal hirmudega toime tulla.
Pardil on olemas teraapialooma tunnistus, nii et kindlasti pole tegu mingi isehakanuga.
Reisidel on Daniel alati väga šikilt rõivastunud: viimati kandis ta punaseid saapaid ja USA lipu värvides mähet.


description: Keele mitte valdamine tekitab raskuseid reisi nautimisel, kuid need neli nippi aitavad seda vältida.

title: Neli nippi keelebarjääri vältimiseks

maintext:
Kuigi multikeelne on moodne olla, siis kõiki keeli ära õppida ikka ei jaksa. Selleks puhuks tasuks appi võtta mõned nipid, mis teevad kohaliku keele mõistmise kergemaks ja seega ka restorani või tualeti leidmise hõlpsamaks, vahendab Travel + Leisure.
1. Tee põhiasjad selgeks
Kui koolis võis olla jube tüütu istuda mõnes keeletunnis, siis modernsed rakendused muudavad keele õppimise palju lõbusamaks. Rakenduste abil küll keelt täielikult selgeks ei saa, kuid põhiasjad õpib ära väga kiiresti.
2. Lae sobiv tõlkerakendus
Juhul kui saabud sihtkohta ja su keeleoskused veavad sind alt, on mõtekas telefoni alla laadida tõlkerakendus. Selle abil saad kiiresti ja mugavalt tõlkida ühest keelest teise nii sõnu kui ka pikemaid fraase.
3. Palu lisaabi
Hea võimalus välisriigis kindlustunnet tekitada, on palgata omale professionaalne tõlk. Tõlgi palkamine on võimalik enamikes riikides ning tasub kindlasti ära kui kiire ja efektiivne kohalike mõistmine on reisi õnnestumise kohapealt äärmiselt vajalik.
4. Näita pilte
Kui kohaliku keelega esineb siiski raskuseid, siis võib piltide abil selgitada inimestele, mida sa öelda tahad.


description: Kõik on näinud romantilisi pilte Giza püramiididest või Suurest Hiina müürist, kuid tegelikkus ei pruugi nendele piltidele vastata ning kohapeale minnes vaatab vastu üsna tavaline argipäev.

title: Vaata, milline näeb välja kuulsate vaatamisväärsuste külastamine tegelikult

maintext:
Turistid paljastavad aga millised vaatamisväärsused tegelikult välja näevad. Vaatamata sellele, et nii mõnigi paik ei paista nii romantiline kui ajakirja kaanefotodel, siis tasub neid ikkagi külastada, vahendab Insider.
1. Suur Hiina müür
Ülerahvastatud Hiina müür
Hiina müürist on tihti näha väga palju romantilisi pilte, kus ümber laiub õnnis tühjus, kuid ilmselt on need pildid kõik töödeldud, sest tavaolukorras on müüril ohtralt rahvast.
2. Giza püramiidid
Giza püramiidid Pizza Huti aknast
Tegelikult asuvad püramiidid Kairo linnasüdamele väga lähedal, mitte suures tühjas kõrbes, nagu piltidelt võib tihti tunduda. Nii saabki istuda Pizza Huti söögikohas ja aknast välja vaadates püramiide imetleda.
3. Mona Lisa
Mona Lisa Louvre'i muuseumis
Kõik tahaksid kauni iluideaali Mona Lisaga koos pilti teha ja võib jääda mulje, et see on isegi võimalik. Tegelikult on maal aga üsna pisike ning seda varjab alati suur turistimass, mistõttu tuleb ohtralt vaeva näha, et sellele lähedale pääseda.
4. Eiffeli torn
Turistid Eiffeli torni juures
Pikad järjekorrad on maailma romantikapealinnas garanteeritud. Seda eriti just Eiffeli torni juures, kus ootamisest väsida ei tohi. Kui sinna minna aga madalhooajal võib külastamine palju sujuvamalt minna.
5. Manneken Pis
Manneken Pis
Pissiva poisi purskkaev on Brüsseli sümboliks. Piltidelt jätab ta suure ja võimsa skulptuuri mulje, kuid tegelikult on ta üsna pisike ning asub tavalisel tänavanurgal.
6. Merineitsi kuju
Merineitsi kuju Kopenhaagenis
Merineitsi kuju on Taani pealinna Kopenhaageni tunnusmärgiks. Jällegi tundub piltidelt, et tegu on võimsa merineitsiga, kes kivi peal istub. Kohale minnes selgub aga, et ta on tegelikult üsna pisikene. Kuju nägemise teevad raskemaks loomulikult ka suured turistihulgad.
7. Vahtkonna vahetus
Vahtkonna vahetus
Buckinghami palee vahtkonna vahetus on tõeline vaatemäng, kuid seda tulevad vaatama hulgaliselt turiste, kes seal olemise mõnevõrra ebamugavaks teevad. Kuna tegu on aga toreda etendusega, tuleks see rahvamass lihtsalt ära kannatada.


description: Hollandi kodanik vabandas tehtu pärast, kuid siiski ähvardab teda vanglakaristus usu solvamise eest.

title: Unine turist pannakse templis juhtme seinast tõmbamise eest vangi

maintext:
30-aastane Klaas Haytema tõmbas hilisõhtusel budistlikul palvetseremoonial kõlaril juhtme seinast, sest ta soovis magada. Intsident leidis aset turistilinna Mandalay palvesaalis Myanmaris, vahendab news.com.au.
Pärast juhtumit pidi kohalik politsei minema Haytemat kaitsma, sest vihased kohalikud olid kogunenud turisti hotelli ümber. Hollandlane arreteeriti ning teda süüdistatakse usu solvamise eest.
«Ma tahtsin kohutavalt magada. Ma ei suutnud seda müra taluda ja vaatasin hotelliaknast välja,» kirjeldas hollandlane juhtunut. «Ma nägin, et lapsed mängivad ja ma arvasin, et nad imiteerivad palvust, mistõttu ma tõmbasin kõlari juhtmest välja,» lisas ta.
Haytema sõnul ta ei märganud, et tegu oli palvesaaliga: «Mul on väga kahju ja ma tõesti vabandan,» selgitas ta oma tegu.
Kui hollandlane süüdi mõistetakse, võib teda oodata kahe aastane vanglakaristus. Lisaks on immigratsiooniametnikud süüdistanud meest viisa tingimuste rikkumises. Viisa saamise tingimustes seisab, et turist peab käituma Myanmari seaduste kohaselt ning peab järgima ka kohalikke traditsioone. Mõlema punkti suhtes on Haytema eksinud.
Nii Myanmari elanikud kui ka budistid võtavad usu solvamist väga tõsiselt. Mandalay linn, kus Haytema kuriteo sooritas, on kultuuriliselt ja religioosselt erakordselt konservatiivne.
Siiski ei ole hollandlane esimene turist, kes on Myanmaris seadusega pahuksisse sattunud. 2014. aastal mõisteti Uus-Meremaa kodanik kaheks ja pooleks aastaks vangi, sest ta postitas pildi Buddhast Facebooki. Pildiga üritati reklaamida ühel üritusel odavaid jooke.
Juulis saadeti riigist välja üks hispaanlane, sest kohalikke munkasid solvas turisti jalal olev tätoveering Buddhast.
Viimasel ajal on karmistunud Myanmaris religioossete reeglite järgimine, sest riigil on uus valitsus, kes soodustab turistide ja välisinvestorite tulekut.


description: Maailma sügavaim veealune koobas asub Tšehhi Vabariigis ning on vähemalt 403 meetrit sügav.

title: Maailma sügavaimal veealusel koopal pole veel põhja leitud

maintext:
Sügavaim koobas on osa Hranice süvikust Tšehhi Vabariigis. Poola maadeuurija Krzysztof Starnawski juhib ekspeditsiooni koopa sügavustesse ning seni on neil õnnestunud minna 403 meetri sügavusele, kuid siis sai neil nöör otsa, vahendab Mother Nature Network.
«Robot laskus nii sügavale, kui tema nöör seda võimaldas, kuid kui nöör otsa sai, ei olnud põhja veel näha,» kirjeldati Tšehhi koopateadlaste seltsi avalduses. Starnawski alustas süviku uurimist juba 1999. aastal ning 2014. aastal jõudis ta 199 meetri sügavusele. Tol hetkel pidas ta seda koopa põhjaks.
Robot asub koobast uurima
Avastusretke käigus leidis ta aga veel ühe avause, mille kaudu sai järgmisesse ning veelgi sügavamasse süvikusse. Seda uurima asudes saatsid nad raskuse 384 meetri sügavusele, kuid siiski sai nöör otsa. Starnawski jätkas uurimist 2015. aastal ning suutis end läbi pressida väikesest praost ja laskuda 264 meetrini, kuid otsustas siis, et vaja läheb roboti abi.
«Koobas on väga omapärane, see on nagu vulkaan. See koosneb kuumast mineraalveest, mis mullitab alt üles,» jutustas Starnawski. «Suure tõenäosusega on selliseid koopaid maailmas ainult kolm tükki. Selles koopas ei ole midagi tavapärast, iga sukeldumine toob uusi avastusi,» lisas ta.
Kuigi robot ei jõudnud põhja, oli kaamerapildilt näha hulgaliselt langenud puid ja oksi, mis end õrnalt koopaseina vastu toetasid. Uurijate hinnangul näitab see seda, et koobas on aja jooksul oma kuju muutnud, sest praeguste avauste juures ei oleks nii suurte puude liikumine nii sügavale lihtsalt võimalik.
Robot on jõudnud 403 meetri sügavusele
Praeguseks ei ole uurijatel võimalik öelda, kui sügav see koobas olla võiks. Võib juhtuda, et edasi saab minna vaid viie meetri jagu, kuid koobas võib jätkuda veel ka 100 meetrit.


description: Kas ööklubid pannakse kinni ja rannapeod jäävad ära? Kas alkohol keelatakse ja bikiinid tuleb kappi jätta? Tai kuninga surma järel sajab riigi turismitööstusele küsimusi, millele veel selget vastust pole.

title: Leinas Tai nõuab turistidelt vaoshoitud käitumist

maintext:
Enamike tailaste jaoks oli kuningas Bhumibol Adulyadej ainuke kuningas, keda nad oma eluajal on näinud. Ta oli kõrgelt hinnatud ja palavalt armastatud, mistõttu on terve riik suures leinas, vahendab The Independent.
Tai majandus toetub suuresti turismile ning seepärast valitseb nii Tai turismitöötajate hulgas kui ka maailma meedias hetkel suur segadus. Välja on kuulutatud aasta pikkune leinaperiood ning järgmise kuu jooksul piiratakse erinevate meelelahutusürituste toimumist, kuid veel ei tea keegi, mida see kõik täpselt tähendab.
«Turismisektor, mis on praegu nii hooajaliste, majanduslike kui ka poliitiliste põhjuste tõttu madalseisus, saab ilmselt uue hoobi, sest näiteks saar, kus me oma perega pesitseme, elatub suuresti igal täiskuul toimuvast turistidele suunatud metsikust rannapeost, mis vähemalt sel kuul suure tõenäosusega ära jääb,» kirjutas Tais elav eestlane Indrek Selter.
Valitsus on järgneval 30 päeval soovitanud kõigil vältida rõõmsaid üritusi ning kanda järgneval aastal leinale sobilikke rõivaid. Lisaks keelati kohalikes telekanalites ja raadiojaamades meelelahutusprogrammide eetrisse laskmine, vahendab Bangkok Post.
«Turismipiirkondades suuri muudatusi tõenäoliselt ei toimu ning puhkusereisijad saavad Tais puhkamist tavapäraselt nautida,» selgitas olukorda Estraveli pressiesindaja Janika Ritson.
Siiski jäävad ära kõik lähema kuu aja sisse planeeritud festivalid ja muud üritused toimuvad vaoshoitult.
«Juba reisiplaanid lukku löönud turistidel soovitan kohalike suhtes olla eriti aupaklik ja ettevaatlik, sest tegemist on väga tõsise isikukultusliku sündmusega,» rõhutas Tais elav eestlane Ilmar Selter.
«Kui ma juba ei oleks siin, siis ma tõenäoliselt jätaks sel hooajal siia tulemata,» lisas Selter Tai hetkeolukorda silmas pidades.
«Turistid, kes reisivad Taisse peaks seda arvestama ja austama Tai inimeste tundeid,» rääkis Carlson Wagonlit Traveli turundusjuht Hiie Aru.
Kuna tailased hindasid kuningat kõrgelt ning riigis valitseb lein, siis palutakse ka kõikidel turistidel sellesse mõistvalt suhtuda. Avalikes kohtades peaks hoiduma kõva häälega naermisest ja lõbutsemisest ning kanda tuleks ka sündsaid riideid.
Kõrghooaeg algab Tais detsembris ning kestab märtsini, kuid siiski käiakse seal ka varem. Järgneva kuu jooksul on Estraveli kaudu Taisse reisimas hetke seisuga 80 inimest, rääkis Ritson.
Kuigi Tais ei tohi kuningapere kohta kunagi halba rääkida, siis praegusel ajal võivad kohalikud olla selles osas eriti tundlikud, mistõttu tuleks kindlasti hoiduda kuningakoja kritiseerimisest.
Piirangud võivad aja jooksul veel laieneda. Meediasse on jõudnud vihjed ka arvatavast alkoholimüügi keelust. Need väited ei ole aga ametlikku kinnitust leidnud.


description: Igal aastal koostatakse mitmeid edetabeleid sellest, kuhu inimestele meeldib reisida, kuid need edetabelid paljastavad ka kõik ebameeldivad paigad.

title: Vaata, millised on maailma kõige ebasõbralikumad linnad

maintext:
Travel and Leisure andis oma lugejatele ette 266 linna ning palus need seada järjekorda. Aluseks võeti mitmeid näitajaid alates ligipääsust kunstile ja kultuurile kuni sõbralikkuseni välja. Mõned linnad said aga erakordselt halvad sõbralikkuse näitajad.
Kuigi kõigil on õigus oma arvamusele ja kõik päevad ei ole vennad, mistõttu võib ühes linnas kohtuda nii imetoredate kui ka vaenlike kohalikega, on siiski mõned sihtkohad, mis pigem oma külalisi ebameeldivalt üllatavad.
Mõnevõrra üllatuslikult leiab tabeli eesotsast hulgaliselt Ameerika Ühendriikide linnasid. Veel leiab tabelist nii mõnedki linnad Prantsusmaalt ja Hiinast.
1. Moskva, Venemaa
2. Atlantic City, Ameerika Ühendriigid
3. Peterburi, Venemaa
4. Marseilles, Prantsusmaa
5. Los Angeles, Ameerika Ühendriigid
6. New York, Ameerika Ühendriigid
7. Philadelphia, Ameerika Ühendriigid
8. Baltimore, Ameerika Ühendriigid
9. Las Vegas, Ameerika Ühendriigid
10. Cannes, Prantsusmaa
11. Peking, Hiina
12. Miami, Ameerika Ühendriigid
13. Washington D.C, Ameerika Ühendriigid
14. Frankfurt, Saksamaa
15. Boston, Ameerika Ühendriigid
16. Providence, Ameerika Ühendriigid
17. Napoli, Itaalia
18. Cincinnati, Ameerika Ühendriigid
19. Fort Lauderdale, Ameerika Ühendriigid
20. St Louis, Ameerika Ühendriigid
21. Xi'An, Hiina
22. Nice, Prantsusmaa
23. Marrakech, Maroko
24. Milano, Itaalia
25. Buenos Aires, Argentiina
26. Lyon, Prantsusmaa
27. Shanghai, Hiina
28. Monte Carlo, Monaco
29. Newport, Ameerika Ühendriigid
30. St Petersburg, Ameerika Ühendriigid


description: Kui on kindel soov endale reisilt kaaslane leida, kas siis vaid puhkuse ajaks või kogu eluks, on hea teada, kus sellised võimalused on suuremad.

title: Paigad, kuhu vallalised reisima peaksid

maintext:
Oyster pani kokku edetabeli, toetudes erinevale statistikale, millistes paikades on meeste ja naiste osakaal võrdne ning kus on üldiselt kõige rohkem vallalisi inimesi. Lisaks võeti nimekirja koostamisel arvesse võimalikke aktiivseid tegevusi, mida sihtkohas saab harrastada ning hotellide soovitusi.
1. Las Vegas
Ilmselt ei ole kellegi jaoks üllatav, et selle nimekirja eesotsas ilutseb just Las Vegas. Linnas on meeletu ööelu ja seal viibivast rahvastikust on keskmiselt 55 protsenti vallaline. Lisaks on seal ka hulgaliselt erinevaid aktiivseid tegevusi, mida nii üksi kui sõpradega saab harrastada ja selle käigus on kergem juba ka uusi tutvuseid luua.
2. Philadelphia
Selle linna elanikest on ligi 68 protsenti vallalised. Nagu igas teiseski suurlinnas on ka seal hulgaliselt klubisid, baare ja restorane, kuid ilmselt meeletu ööelu jääb siiski Las Vegase piiridesse.
3. Lissabon
Lissabonis on iga 100 mehe kohta 105 naist, mis on võrreldes muu maailmaga suhteliselt võrdne tase. Ühtlasi on see üks odavamaid linnasid Lääne-Euroopas, mistõttu on seal väljas käimine ja pidutsemine oluliselt taskukohasem.
4. Peking
Kui Lissabonis oli edumaa meestel, siis Pekingis võidutsevad naised. Ka Hiina pealinnas on mitmeid eksklusiivseid baare ja kohvikuid kus kokteile nautida ning endale tulevast kaasat otsida.
5. Ljubljana
Väidetavalt on Sloveenia pealinn üks turvalisemaid linnasid terves maailmas ning ka seal on meeste ja naiste osakaal väga võrdne. Prešernovi väljak on sobiv koht teiste noortega tutvumiseks ning edasise elu planeerimiseks.
6. Anchorage
Tundub küll uskumatu, et Alaska on soodne koht, kust armastust otsida, kuid sealne naistenappus paneb kohalikke karuseid mehi endale mujalt armastust otsima. Lisaks on seal veel imehea toidukultuur, mis ainult lisab reisile võlu.
7. Caye Caulker
Belize'ile kuuluv väike saareke on ideaalne paik endale kaaslase leidmiseks. Hommikuni kestvad peod, reggae muusika ja kaunid merevaated loovad selleks mõnusa õhustiku.
8. Bangkok
Kuigi Bangkok on tuntud oma seksitööstuse poolest, tuleb kutseliste kaaslaste leidmiseks minna ikka kindlatesse piirkondadesse. Selleks, et aga armastust leida, tuleb minna kõigest Khao San tänavale ja ööbida mõnes sealses hostelis, mis on pungil täis noori ja vallalisi.
9. Washington D.C
Viimasest Forbesi uuringust selgus, et lausa 70 protsenti Washingtoni kodanikest on vallalised. Tulevaste kaasadega saab kohtuda ühes paljudest pealinna kokteilibaaridest.
10. New Orleans
Kui Euroopas räägitakse Prahast, kui peoparadiisist, siis ilmselt veelgi imelisem paik on New Orleans. Lõputud peod, lakkamatult pubidest kostuv elav muusika ning ojadena voolav alkohol loovad kaaslase leidmiseks ideaalse keskkonna.


description: Sa tahaksid väga reisida, aga sinu amet ei võimalda seda? Selle asemel, et terve aasta paarinädalast puhkust oodata, vaheta parem töökohta.

title: Vaata, millised ametikohad lasevad kõige rohkem reisida

maintext:
1. Lapsehoidja
Paljud gümnaasiumi lõpetanud noored lähevad lapsehoidjaks just sellepärast, et kodust välja saada ja maailma näha. Lapsehoidjaks olemine ei lase sul võib-olla küll iga kuu reisida, kuid mõne aja tagant on perekonna ja riigi vahetamine täiesti võimalik.
2. Stjuardess
Stjuardessid peavad küll palju aega lennujaamades veetma, kuid sellest hoolimata on võimalik lühikese aja jooksul palju erinevaid riike näha.
3. Inglise keele õpetaja
Kuna inglise keel on üks levinumaid, siis on sul võimalik olla keeleõpetajaks väga paljudes riikides. Lisaks sellele vajatakse alati ka vabatahtlikke keelt õpetama.
4. Baarmen
Välismaal õppides või võõrasse riiki elama minnes on see üks levinumaid töökohti, millega alustada. Ringi reisides saab ühes kohas veidi aega peatuda ja näiteks baarmenina raha teenida.
5. Modell
Modellitöö toob endaga kaasa pidevat reisimist ja just sellepärast unistavad paljud noored tüdrukud sellest ametist. Arvestada tuleb aga sellega, et modelliks olemine ei tähenda puhkusereise. Tegelikkuses veedavad modellid suurema osa ajast agentuurides või pisikestes korterites.


description: Ajal, mil kogu Ameerika Ühendriikide siseriikliku lennu rahvas vaatas üksmeelselt presidendidebatti, leidus nende hulgas üks lustakas erand.

title: Foto: suurepärane klõps reisilennuki pardalt

maintext:
Kuna Ameerika Ühendriigid saavad endale lähiajal uue presidendi, on aursaadav, et presidendidebatt pakub palju huvi ka lennureisil viibides. Nii polnudki väga üllatav, et ühel reisijal õnnestus teha foto, kus kõik reisijad üksmeelselt lennuki pardal kandidaatide väitlust vaatavad.
Lõbusaks läks lugu aga siis, kui üks terane kodanik märkas, et üksmeel pole siiski mitte täielik: nimelt on näha, et vasakpoolses reas akna all vaatab üks reisija hoopis "Tõelisi koduperenaisi". Üsna pea leidis terve internet, et meelelahutussarja vaataja on lennuki kõige intelligentsem inimene, kes taastab usu inimkonda, kuna teab, millel tasub oma aega raisata ja millele mitte.


description: Briti reisiekspert Frank Barrett juhendab lihtinimesi, kuhu peaks reisima, kui soovid päevitada kõrvuti selliste staaridega nagu Kate Hudson või Beyoncè.

title: Reisiekspert: vaata, kuhu reisida, kui soovid puhata koos kuulsustega

maintext:
Kuigi arvatakse, et kõik maailmamastaabi staarid veedavad oma puhkuse lihtrahvast eraldatult, ei pea see sugugi kõigi puhul paika. Paljusid tuntud nägusid võid kohata üsna tavalisel puhkusereisil.
Taylor Swift
Taylor Swiftil on villa USAs Rhode Islandil ja talle meeldib seal palju aega veeta, mistõttu on üsna tõenäoline, et valides just selle piirkonna oma reisi sihtkohaks, saad temaga kõrvuti rannapromenaadil jalutada.
Miley Cyrus
Miley Cyruse Malibu-villa asub küll niinimetatud suletud kogukonnas, aga lauljatarile meeldib piirkonnas palju ringi liikuda, nii et on üsna tõenäoline teda sealkandis kohata. Miley naabriteks on paljud teised USA superstaarid, nii et Malibu on kahtlemata üsna staarirohke sihtkoht.
Beyoncè
Beyoncè ja Jay Z puhkavad sageli Hawaii saarestikku kuuluval Big Islandil. Samas piirkonnas suvitamine pole lihtsurelikule hindade poolest kindlasti ülejõukäiv, probleemiks saab pigem Hawaii kaugus ja reisi pikkus.
Kate Hudson
Kate´i on Eesti inimesel ilmselt kõige lihtsam kinni püüda, sest näitlejannale meeldib pööraselt puhata Ibizal Hispaanias. Oma kindlat suvituskohta naisel seal pole, ta rendib villasid veebiportaali booking.com kaudu. Seega tasub endalegi piirkonda mõni maja või korter kinni panna ja Kate´i järele ringi vaadata.
Ellie Goulding
Briti lauljatarile Ellie Gouldingule meeldib puhata USAs Miamis, aga kui välja arvata sihtkoha kaugus, meeldib Ellie´le puhkust pigem tagasihoidlikult veeta, sest ta pole lihtsalt laia joonega staar.


description: Asju, mille eest võib välismaal vangi sattuda, on hulgaliselt ning enne kuhugi reisimist tuleks kindlasti üle kontrollida kohalik seadus.

title: Vaata, mille eest võid välismaal vangi sattuda

maintext:
Reegleid, mille vastu eksida on palju, kuid enamike vigu saab vältida, kui käituda viisakalt ja järgida meilegi tuntuid norme. Siiski on mõned, mida peaks teadma, et mitte kogemata nende vastu eksida, vahendab news.com.au.
Malaysia
Lisaks vanglakaristusele peetakse Malaysias populaarseks karistusmeetodiks veel ka kepiga peksmist, mida on pidanud taluma paljud turistid ja kohalikud. Täiest jõust saadud löök tekitab piinavat valu ja on kannatanute sõnul kirjeldamatu. Malaysias on kepiga peksmine alati täiskasvanute karistamise üks osa.
1. Üheksa Austraalia koolipoissi lõpetasid vangikongis, sest nad võtsid end avalikus kohas aluspesu väele. See iseenesest ei olekski ehk veel karistust väärt, kuid nende pesu oli Malaysia lipu värvides, mistõttu peeti seda solvanguks.
2. 20. aastast vanglakaristust ning kepiga peksmist ootab neid, kes jäävad vahele homoseksuaalsete kalduvustega.
3. 19-aastane kohalik mõisteti alles hiljuti vangi sotsiaalmeedias kuningliku pere solvamise eest. Üks kohalik kunstnik arreteeriti peaministrist klounikarikatuuri joonistamise eest.
4. Kindlasti tuleks vältida ka erinevate pommi-naljade tegemist Kuala Lumpuri lennujaamas, sest sealsed korrakaitsjad võtavad seda väga tõsiselt ning nii võid taas end trellide tagant leida. Ainuüksi eelmisel aastal arreteeriti 15 inimest, kes ütlesid lennujaamas «pomm».
Araabia Ühendemiraadid
1. Austraallane Jodi Magi õpetas Ühendemiraatides graafilist disaini. Ta nägi, kuidas üks auto on parkinud üle kahe invaliidikoha ning tegi sellest pilti ja postitas Facebooki. Ei läinud kaua, kui ta mõisteti süüdi sotsiaalmeedias teise inimese kohta halbade asjade kirjutamises. Kõigepealt viidi Magi vangi ning siis saadeti ta riigist välja.
2. Alicia Gali pandi vangi, sest väidetavalt olid tal mehega ebaseaduslikud seksuaalsed suhted. Süüdistus esitati naisele pärast seda, kui ta esitas politseile avalduse, et töökaaslased uimastasid ning vägistasid teda.
Myanmar
1. Myanmaris võetakse tõsiselt usu solvamist, mistõttu viidi 13. aastaks vangi mees, kes postitas Facebooki lõbusa pildi Buddhast. Pildiga üritati reklaamida odavaid jooke ühes baaris. Mees elas üksikkongis, kus ei olnud ühtegi akent ning kus ei kustutatud kordagi tulesid.
Singapur
Singapuris ei tohiks närida nätsu, visata prügi maha, vandaalitseda, ropendada, käituda kehvasti või kedagi teist sobimatult puudutada. Lisaks ei tohi suitsetada avalikes kohtades või restoranides, sülitada või vales kohas teed ületada. Süüdistuse võib saada ka e-sigarettide, e-piipude, e-sigarite toomise või täitematerjalide kaasa võtmise eest, isegi kui need on vaid isiklikuks tarbeks.
1. Ameerika Ühendriikide teismelisele mõisteti autodele joonistamise ja teemärkide varastamise eest kuus kepilööki. Pärast otsuse edasikaebamist vähendati karistust nelja kepilöögini.
2. Eelmisel aastal mõisteti kahele sakslasele rongijaama sissemurdmise ja rongidele joonistamise eest üheksa kuud vangistust ning kolm kepilööki.
3. Purjus peaga sõitmise eest võib Singapuris saada karistuseks 10. aastat vangistust.
Tai
Tais viib vanglasse kuninga solvamine
1. Eelmisel aastal esitati süüdistus ühele tehasetöötajale, kes oli teinud sarkastilise kommentaari kuninga lemmikkoera Copperi kohta. Meest ähvardati 37 aasta pikkuse vangistusega, sest väidetavalt oli tal ka internetis kirjutisi, mis kuningat solvasid.
2. 2011. aastal mõisteti Tai kodanik 20. aastaks vangi, sest ta saatis sõnumeid kuningat solvava sisuga.
Rwanda
Keskkonna heaolust lähtudes keelustati Rwandas juba mõni aeg tagasi kilekotid. See lõi kottidele aga suure musta turu, mistõttu hakati karmilt karistama kõiki, keda nähti kandmas mõnd kilekotti.
Bali
Bali on tuntud peopaik, kuid siiski tasub seal olla ettevaatlik. Vaid ühe mahvi kanepisuitsu tõmbamise eest võivad sealsed ametivõimud rikkuja aastaks vangi panna.


description: Türgis Milases avastati iidne hauakamber koos hulga esemetega, mis pärinevad nii Rooma kui hellenismiperioodist.

title: Türgis avastati 2400 aasta vanune hauakamber

maintext:
Praegu tegelevad arheoloogid varemete väljakaevamisega, mistõttu leitakse sealt ilmselt veel palju põnevat. Kõigi eelduste kohaselt kuulus kamber kohalikule jõukale perekonnale, vahendab Lonely Planet.
Hauakamber leiti Milase piirkonna püha tee lähedalt, endisest iidse linna Mylasa asukohast. Linn on olnud asustatud 2600 aastat ning seal on ohtralt kaitse all olevaid iidseid ehitisi. Hauakamber on osa suuremast ehitisest, mida on varasemalt ka rüüstatud.
Seda väikest hauakambrit aga ei ole nüüdisajal ükski inimene puutunud, mistõttu on leid üsnagi eriline. Seetõttu on säilinud puutumatuna kõik esemed, mis sinna aastatuhanded tagasi asetati.
Hauakambrist leiti neli skeletti ning kuus urni. Lisaks leiti erakordseid esemeid nagu luust tehtud kaelakee, millesarnast sealt kandist varem kunagi leitud ei ole. Veel oli kambris küünlaid, ohverdus- ning tavakausse, kinke surnutele ja iidset kosmeetikat.


description: Kui 2017. aastaks on plaanid veel tegemata ning pangakontol on üleliigsed 138 000 eurot, siis võib kätt proovida maailma pikima kruiisiga.

title: Kaart: kuhu viib maailma pikim kruiis?

maintext:
Maailma pikima kruiisi käigus külastatakse kuut kontinenti ning selleks kasutatakse ka seitset erinevat kruiisilaeva. Kokku kestab reis 357 päeva, vahendab Lonely Planet.
Kruiise organiseerib Mundy Cruising, kes viib oma kliendid Lõuna-Ameerikast läbi Euroopa Aasiasse, külastatakse ka Austraaliat, Aafrikat, Antarktikat ja Põhja-Ameerikat. Aastase ringreisi käigus vahetatakse korduvalt ka kruiisilaevasid, mis tagab, et reisijatel ei hakka kunagi ugav.
Iga reisi osa vahel on ka veidi pikem paus, mil kruiisitajatel on võimalus minna koju ja veidi kodust keskkonda nautida ning siis tagasi kruiisilaevale suunduda.
Reis saab alguse 10. jaanuaril Miamist, kust suundutakse edasi Lõuna-Ameerikasse. Muuhulgas külastatakse Machu Picchut, Lunastaja Kristuse kuju, seigeldakse ka Amazoni vihmametsas ning imetletakse Tšiili fjorde. Esimese osa lõpp on 15. aprillil, mil tehakse kahe nädalane paus.
Reisi teine osa saab alguse Ateenast. Siinkandis külastatakse Vahemere piirkonda, Balti riike ja ka Põhjamaid, reis lõppeb aga Inglismaal. Euroopa ringi käigus näevad kliendid ka Peterburi ning Islandi võlusid.
Põhja-Ameerika reis saab alguse Vancouverist ning peatusi tehakse muuhulgas Alaskas, San Franciscos, Costa Ricas, Quebecis ning reisitakse ka läbi Panama kanali.
Austraalia ringreisi käigus avastatakse kuu aega ümbritsevaid saari. Seejärel suundutakse aga juba Aafrikasse, kus külastatakse Dubaid, Madagascarit, Madliive ja Lõuna-Aafrika Vabariiki. Sealt suundutakse juba aga Antarktika avastusretkele.
Reisi viimane ots saab alguse alles 2018. aastal, kui starditakse Singapurist. Reisisellid näevad Hong Kongi, Shanghaid, Indoneesiat, Kambodžat, Taid ja Jaapanit.
Kuigi see kõik tundub väga ahvatlev, siis lisaks ajale, tuleb välja käia ka 138 000 eurot. Selle hinna sees on kõik lennud kruiiside vahel äriklassis ning loomulikult ka kõik kruiisid.


description: TripAdvisor sattus kasutajate suure meelepaha alla, sest nende leheküljel sai osta pileteid ka loomadega seotud atraktsioonidele.

title: TripAdvisor allus rahva survele

maintext:
TripAdvisor on üks maailma suurimaid reisilehekülgi, kus saab kirjutada ja lugeda tagasisidet nii hotellide, restoranide kui ka kõige muu kohta. Samuti saab sealt osta ka lennupileteid ning pääsmeid erinevatele atraktsioonidele, vahendab New York Times.
Kasutajad avaldasid aga pahameelt, sest keskkonnas müüdi hulgaliselt pileteid ka atraktsioonidele, kus hoiti metsikuid loomi vangistuses ning koheldi neid halvasti. Nii sai sealt pileteid osta elevandiga sõitudele, delfiinidega ujumisele ja ohustatud liikidele pai tegemistele.
Loomakaitseorganisatsiooni PETA esindaja sõnul on kõik sellised atraktsioonid loomadele laastavad ning nad kannatavad nii füüsilise kui ka mentaalse terrori all.
Lisaks loob TripAdvisor ka eraldi portaali, mis peaks inimesi harima taoliste atraktsioonide suhtes. See portaal suunatakse peamiselt neile, kes otsivad keskkonnast loomadega seotud tegevusi. Kõik atraktsioonid jäävad aga lehele alles, kus neid saab endiselt hinnata ja kommenteerida. Siiski on nüüd kõikide selliste lehtede juures ka käpa ikoon, millel klikkides satuvad lugejad harivasse keskkonda.
Igal aastal külastab loomadele kahjulikke atraktsioone kaks kuni neli miljonit turisti. Ühtlasi, enamikes tagasisidedes, mis säärastele tegevustele TripAdvisoris antakse, ei mainita kordagi seda, et see võib olla loomadele kahjulik.
Arvatavasti ei mõtle inimesed sellele, et loomadele liiga tehakse. Pigem lähtutakse loogikast, et kui mõni atraktsioon on lubatud, siis on see seadustega ka reguleeritud. See ei vasta sageli aga tõele, isegi ka läänemaailmas.
PETA sooviks, et TripAdvisorist kaoks ära ka võimalus osta pileteid loomaaedadesse ja akvaariumitesse, kuid seda sammu reisikeskkond veel ei tee.


description: Portugalis Algarve piirkonnas on Madeleine McCanni kadumisest inspiratsiooni saanud mees ekskursioonidega.

title: Haiglane ekskursioon: Madeleine McCanni radadel

maintext:
Briti päritolu 60-aastane mees viib tasuta ekskursiooni käigus inimesi korterisse Praia Da Luzist, kus väike tüdruk 2007. aastal kadus, restorani, kus Madeleine'i vanemad einestasid ning ühtlasi jalutatakse ümbruskonna tänavatel, vahendab news.com.au.
Lisaks külastatakse piirkondi, kus politsei viis läbi uurimist. Kadunud tüdruku vanemad, Kate ja Gerry, on sellise ekskursiooni korraldamisest väga häiritud. Nende arvates viitab see mehe kaasatusele tüdruku röövis.
Kohalikud elanikud peavad sellist käitumist tülgastavaks. Väidetavalt palub giid osalejatel ka spekuleerida, kas Maddie vanemad olid tema kadumisega kuidagi seotud ning palub välja tulla ka versioonidega, kuidas nad oleksid võinud oma lapse laibast vabaneda nii, et seda enam ei leita.
Esimesed ekskursioonid reklaamiti välja juba selle aasta jaanuaris, kuid esimesed kliendid sai mees endale alles märtsis.
Madeleine McCanni otsingud on kestnud juba peaaegu kümme aastat ning väike tüdruk peaks nüüd olema 13-aastane. Augustis kinnitasid ametivõimud, et tööd on veel teha, kuid rahastust on saadud veel vaid viie kuu jagu.
Madeleine kadus Portugalis puhkusel olles, kui ta oli kolmeaastane. Vaatamata pingsatele otsingutele ei ole temast ühtegi jälge veel leitud.


description: Londonis hakatakse nudistidele korraldama pidusid, mille piletid lähevad juba müügiks kui soojad saiad.

title: Londonis avab uksed nudistide ööklubi

maintext:
Ööklubi The Takeover korraldab nudistidele mõeldud õhtuid, kus ei pea enam muretsema selle pärast, mida peole selga panna, vaid võib kõik riided garderoobi jätta, vahendab Lonely Planet.
Paljad on lisaks külastajatele veel ka kõik baaritöötajad, tantsijad ja muusikud. Kohapeal on olemas ka kehamaalijad, kes aitavad häbelikemal klientidel end maalingutega varjata. Kuigi alastiolek ei ole klubis kohustuslik, on kõiki külastajaid hoiatatud, et nad võivad tantsupõrandal kokku puutuda paljaste ning higiste kehadega.
Neid aga, kes julgevad end täiesti alasti koorida, premeeritakse pudeli šampanjaga. Nudistide õhtud hakkavad toimuma iga kahe nädala tagant ning pileteid müüakse juba suurtes kogustes ette.
Selle aasta esimeses pooles avati Londonis ka esimene nudistide restoran ja nudistide päevitusterrass.


description: Reisil olles võib sattuda ootamatutesse olukordadesse, mida ei ole võimalik reisiplaane tehes ette näha. Kõige mugavam ja kiirem viis selleks on reisiabi telefonile pöördumine.

title: Erakorralist reisiabi vajab igal kuul mitu tuhat reisijat

maintext:
Reisitõrked, mis on põhjustatud streikidest, ilmastikust ja muudest sündmustest, mõjutavad lennu-, laeva- ja rongiliiklust ning toovad sageli kaasa vajaduse kiirelt piletid ümber broneerida.
Martin Sirg räägib oma kogemusesest tänavu suvel, kui ta viibis kriitilises olukorras Istanbuli lennujaamas: «Puhkusereisi lõpus teel tagasi Eestisse olles jõudsin Istanbuli lennujaama täpselt Türgi riigipöördekatse ajal. Minu lend tühistati ja puudus info selle kohta, millal koju lennata saan. Selja taga oli öine lend, olin väga väsinud ja tahtsin vaid hotelli magama minna. Samas oli suur mure selle pärast, kuidas ja millal koju lennata õnnestub. Mind aitasid Estraveli reisikonsultandid, kes edastasid infot lennuliikluse taastumise kohta ja broneerisid piletid ümber.»
Estravel on praegu ainus Eesti reisiagentuur, mille reisikonsultandid pakuvad klientidele lisatasuta ööpäevaringset teenindust ja reisiabi. «Meile helistab väljaspool tööaega keskmiselt 100 klienti ööpäevas,» rääkis Estraveli tellimiskeskuse juht Pille Trumm.
Tellimiskeskusesse pöördutakse kõige enam piletimuudatustega: vale ajaplaneeringu, ummiku vm tõttu ei jõuta hommikusele lennule või laevale, keegi reisiselts-konnast on haigeks jäänud või on äriasjus midagi ootamatut vahele tulnud.
«Kõige rohkem kõnesid tuleb suuri lennumuudatusi põhjustavate sündmuste ajal – näiteks kui lumetormi või lennufirma streigi tõttu on tühistatud hulgaliselt lende. Paljude reisijate plaanid tuleb sel juhul ümber muuta. Lennujaamas kohapeal võtab see kõvasti aega ning eeldab võõrkeelset suhtlust, järjekorras seismist või kõnesid välismaistele telefoninumbritele, mis toovad kaasa lisakulusid,» lisab Trumm.


description: Tai prostituudid on 10 päeva pärast armastatud kuninga Bhumibol Adulyadej surma taas tänavatel.

title: Tai prostituudid mälestavad kuningat kummalisel moel

maintext:
Kuigi valitsus keelas 30 päevaks igasuguse lõbutsemise ja töötamise, on prostituudid juba natuke rohkem kui nädala möödudes taas tänavatel. Küll on neid nähtud vaid mustades toateenija kostüümides, mustades minikleitides, mustades saabastes ning mustas pesus, vahendab news.com.au.
Tavaliselt on prostituudid riides väga pilkupüüdvalt ning kirevates toonides, kuid nüüd on neid nähtud kandmas vaid musta. Lisaks võib nende riietust pidada sündsaks, sest neil on jalas põlvekõrgused saapad ja veidi pikemad kleidid kui tavaliselt.
«Endiselt on väga vaikne. Kõik on kuninga surma pärast kurvad,» rääkis üks prostituutidest. «Kuid me peame tööd jätkama, et raha teenida. Me peame minema tänavatele ja leidma endale kliendid. Meil on seljas mustad kleidid ja saapad, et näidata austust,» kirjeldas ta olukorda.
Naise sõnul tavaliselt nad selliseid saapaid ei kanna, sest Tais on selle jaoks lihtsalt liiga palav. Ka sõjavägi mõistab vajadust taas tööle asuda.
Kuigi paljud baarid Bangkokis on taas avatud, siis kõigis on neoonvalgus palju mahedam kui tavaliselt, muusikat mängitakse oluliselt vaiksemalt ning tantsida võib vaid suletud uste taga. Sõjavägi patrullib tänavatel veendumaks, et kõik baarid suleksid oma uksed hiljemalt kell 12.


description: Lastega reisimine võib tihti tunduda keerukas, sest sageli on vanematel ja võsukestel väga erinevad huvid.

title: Millised on parimad Euroopa linnad perepuhkuseks?

maintext:
Mitmed paigad Euroopas on aga tuntud just oma lastesõbralikkuse poolest ning tegevusi leidub neis linnades ohtralt. Nii ei pea hetkekski igavust tundma ei lapsed ega ka nende vanemad.
1. London - Londonis on küllaldaselt tegevust nii suurtele kui väikestele. Kuulsad Tower of London ja vahtkonnavahetus löövad turistide silmad alati särama ning lisaks on seal ka paljud muuseumid tasuta.
2. Amsterdam - Kuigi Amsterdam on tihti tuntud kui peolinnana, on sel paigal tegelikult palju pakkuda ka perekondadele. Juba rattaga linna avastamine pakub pisipõnnidele palju lõbu. Lisaks saab käia külluslikes kunstimuuseumites või ka Anne Franki majas, mis ajaloohuvilistele noorukitele kindlasti meeldib.
3. Kopenhaagen - Lisaks kuulsale Merineitsile ja veel mõnele vaatamisväärsusele, mida vanemad kindlasti külastada tahavad, asub Kopenhaagenis ka vahva Tivoli, kus jagub tegemist nii lapsevanematele kui võsukestele endile.
4. Salzburg - Viini veidi lõbusam kaaslane Salzburg kostitab samuti ohtra muusikaga. Lastega saab ettevõtta lõbusõidu hobukaarikuga või külastada linnast veidi väljas asuvat uhket Hellbrunni paleed.
5. Reykjavik - Island on väga turvaline ning islandlased äärmiselt sõbralikud. Veidi linnast väljas, saab nautida loodusimesid nagu termaalveed või virmalised. Lisaks võib ratsutades minna lastega seiklema, teha mõni vaalavaatlusreis või niisama looduses matkata.
6. Rooma - Kuigi kõrghooajal on turistid Rooma vallutanud, siis mõneks sügiseseks linnapuhkuseks on Itaalia pealinn ideaalne paik. Sealt leiab nii iidset ajalugu, silmailu, pikka kultuuri kui ka imehead toitu. Laste viimine neisse paikadesse on just kui investeering nende tulevikku.
7. München - Kuigi Münhen on väga tuntud Oktoberfesti poolest on siin tegelikult ka palju muud mida teha. Nii võib lastele huvi pakkuda hoopis mänguasjademuuseum õi teadusmuuseum, mis on üks suuremaid kogu maailmas. Disney fännid saavad külastada aga muinasjutulist Neuschwansteini lossi.
8. Barcelona - Barcelona on Vahemere üks pärlitest, kus kuude kaupa paistab päike ning toidud on nii head, et isegi lapsed on nõus neid sööma. Lisaks on linnalähedal ka ilus rand, kus võsukesed saavad puhata, kui muuseumitest peaks villand saama.
9. Stockholm - Stockholmil on lastele palju pakkuda, alustades juba Pipi Pikksuka põnevast maailmast. Lisaks on seal ka vahva lõbustuspark ning millisele väikesele printsessile või printsile ei meeldiks uudistada ringi tõelises kuningakojas.
10. Dubrovnik - Ideaalne koht, kus kombineerida ajalugu ja aktiivne puhkus. Kogu linn kuulub UNESCO maailmapärandi nimistusse, mistõttu ajaloost ja kultuurist seal puudust ei tule. Lisaks saab ronida ka linnamüürile, et nautida imeilusaid vaateid linnale ja lähedal asuvatele saartele. Kes soovib aga midagi aktiivsemat ette võtta saab minna näiteks süstaga merele, et hoopis sealt linna täies hiilguses imetleda.


description: Lennujaamas tuleks vältida teatud riideesemeid, et tagada kiire ja efektiivne turvakontrolli läbimine.

title: Halvimad asjad, mida lennujaama selga panna

maintext:
Inimesed näevad palju vaeva, et näha alati suurepärased välja, kuid lennujaamas tuleks siiski teatud riideesemeid vältida, et enda elu lihtsamaks teha. Transpordi turvalisusameti töötaja Kimberly Pruitt jagas soovitusi, mida selga ei tohiks panna, vahendab Who What Wear.
1. Maxikleit või -seelik - kuna need on niivõrd laiad, siis enamikes lennujaamades kontrollib turvatöötaja sind käsitsi läbi veendumaks, et sa midagi õhulise kleidi all ei peida. Seega kui sa ei soovi tekitada lisapõhjuseid läbi katsumiseks, siis ei tasuks neid asju selga panna.
2. Juuksenõelad - ilus soeng võib tähendada hulgaliselt juuksenõelasid. Üks-kaks nõela ei tee metallidetektorile midagi, kuid kui neid on hulgaliselt, siis hakkab ka detektor piiksuma. Sellisel juhul olete kergelt pääsenud, kui teid vaid läbi katsutakse. Tavaliselt kästakse siis ka juuksenõelad välja võtta, mistõttu laguneb kaua tehtud soeng kiiresti koost.
3. Kargopüksid - ohtrad taskud teevad sellest riietusesemest turvatöötaja õudusunenäo. Mitmed nööbid ja lukud ning lisaks ka asjad, mis on taskusse unustatud panevad metallidetektori alati piiksuma.
4. Metallist käevõrud ja kaelakeed - jällegi panevad suured metallist esemed metallidetektori piiksuma. Mujal maailmas on levinud ka niinimetatud armastuse käevõrud, mida saab ära võtta vaid kruvikeerajaga, mistõttu võib nendega lennujaama minek olla erakordselt halb mõte. Igasuguste probleemide vältimiseks tuleks kõik ehted peale panna alles siis, kui turvakontroll on läbitud.


description: Reisides on ikka oht, et satud mõne pikanäpumehe ohvriks, kuid on mõned linnad, mis on selle poolest lausa kurikuulsad.

title: Vaata, millises linnas on vargad kõige aktiivsemad

maintext:
Turist paistab kohalikele tavaliselt juba kaugelt silma, veidrad näojooned, teistsugune riietus ja üheaegselt eksinud ning imestust täis pilk, on vaid mõned faktorid, mis välismaalase kohalikule reedavad. Turistid on varastele alati ka kergemad sihtmärgid, sest nende tähelepanu on kõigel muul, kui nende ümber tiirutavatel pea nähtamatutel tüüpidel, vahendab City Base Apartments.
Euroopas on aga mõned linnad, kus taskuvargad on eriti aktiivsed ning seetõttu tasuks nendes paikades olla ka eriti tähelepanelik.


description: Mujal maailmas on kogumas populaarsust tugiloomade lennule kaasa võtmine, et pikk sõit ei tunduks enam nii hirmuäratav.

title: Veidraimad loomad, keda on lennuki salongi lubatud

maintext:
Kui tavaliselt peavad loomad reisima inimestest eraldi ning puurides, siis tugiloomad võivad oma omanikuga tulla salongi kaasa. Selleks on vaja vaid tõestada, et loomast sõltub inimese heaolu, vahendab news.com.au.
Tihti võetakse kaasa klassikalisi koduloomasid nagu koerad või kassid, kuid on mõned reisijad, kes on maailma näidanud ka oma teistele sõpradele. Kuulsust on kogunud teiste hulgas näiteks ka part Daniel Turducken Stinkerbutt, kes kuulub naisele, kel on traumajärgne stressihäire. Part on tema tugiloom, mistõttu võib Daniel käia kõikjal naisega kaasas.
Here is Daniel The Emotional Support Duck in all his red-shoed glory. pic.twitter.com/rBkK0QnBKr — Mark Essig (@mark_essig) October 17, 2016
Naine kirjeldas, et tema tugiloom tunneb suurepäraselt ära, millal tal tuleb järjekordne stressihoog. Nii sunnib ta naist istuma või lamama ning on valmis ta rinnal istuma nii kaua, kui omaniku stressihoog möödub.
Lisaks pardile on oma tee lennukisse leidnud veel, kalkun, siga, kilpkonn, sisalik, hobune ja isegi känguru. Kõikidel tugiloomadel peavad olema korras paberid ning nende omanikul tõend vaimse tervise eksperdilt. Lisaks ei tohi loomad lahtiselt lennukis ringi liikuda.
«Iga terapeut võib anda loa ükskõik millisele loomale. Teaduslikult on tõestatud, et kui koerad inimesele otsa vaatavad, siis vallandub kehas oksütotsiin, hormoon, mis leevendab hirmu,» rääkis piloot Tom Bunn. Tema sõnul on selliste lubade kirjutamine liigagi lihtne, sest vaevalt, et mõni kalkun samuti hirmu leevendab.
Kui kaasreisijad on tavaliselt koerte suhtes leplikud, siis muid loomi tavaliselt lennule ei soovita. Lisaks ei oska tugiloomad alati viisakalt käituda, mistõttu häirivad nad tihti ka kaasreisijate rahu. Reisijad on esitanud selliste tugiloomade kohta juba kümneid kaebuseid, kuid sellele vaatamata võivad lennufirmad saada kopsakad trahvid, kui nad peaksid keelduma tugilooma pardale lubamisest.
A kangaroo.
On a plane.
Wearing human stuff. pic.twitter.com/2LsoBNMp — Mimsy (@RiffRaff1971) September 19, 2012


description: Kaks Ameerika Samoa ärimeest esitasid Ühendriikide transpordiametile kaebuse, sest neid kaaluti enne lennukisse laskmist.

title: Miks kaalub lennufirma paksud reisijad üle?

maintext:
Hawaiian Airlines on kehtestanud reegli, et kõik ülekaalulised reisijad, kes tulevad Ameerika Samoa pealinnast Pago Pagost või just lähevad sinna, tuleb enne reisi üle kaaluda. Viimasel ajal on reisijate kaal oluliselt tõusnud, mistõttu lennufirma seda vajalikuks ka pidas, vahendab Telegraph.
Lennufirma esindaja sõnul on reisijate ümbermõõt järjest kasvanud, mistõttu on nad kohustatud kõiki ülekaalulisi reisijaid kaaluma. Nii saavad nad reisijad vastavalt nende kaalule istuma sättida ning tagada, et lennuk säilitab tasakaalu.
Avamua Dave Haleck on üks kahest ärimehest, kellele selline samm meeltmööda ei olnud. Tema sõnul on diskrimineeriv asjaolu, et sellist kaalumist viiakse läbi vaid lendudel, mis on seotud Ameerika Samoaga.
«Lennufirma sõnul on tegemist turvalisusriskiga. Kas me oleme siis kõik need aastad lennanud ebaturvaliselt?», pahandas Haleck.
Siiski võeti otsus ilmselt vastu lähtuvalt CIA maailma faktiraamatust, kus seisab, et Ameerika Samoas on kõige suurem rasvumisprotsent terves maailmas. Lausa 74,6 protsenti täiskasvanutest on saarel rasvunud. Need on aga juba vanad andmed ning praeguseks võib rasvumine kimbutada juba rohkem kui 94 protsenti Ameerika Samoa elanikest.
Hawaiian Airlinesi esindaja sõnul avastasid nad, et Pago Pago liinil on lennuki kütusekulu palju suurem, kui arvati, mis tähendas omakorda, et järelikult on lennufirma kaalu pidevalt valesti arvestanud. Uuringu tulemusel selguski, et reisijad on sel liinil raskemad ning seetõttu on vaja nende kaal ka lennuki peale võrdselt jaotada.
Lisaks kaalumisele on lennufirma kehtestanud reegli, et igas rivis peab olema üks koht kas vaba või seal peab istuma alla 13 aastane laps.
Ühendiikide transpordiametis käib kaebuste uurimine ning ametlikke vastuseid sellele veel antud ei ole.
2013. aastal sai Samoa Airist esimene lennufirma maailmas, kes hakkas piletiraha küsima kaalu järgi. Samoa Air opereerib peamiselt siselende ning iga kilo eest, mis reisija koos oma kohvriga kaalub, tuleb välja käia üks Samoa tala ehk 0,35 eurot.


description: Erakordne Concorde'i lennuk, mis lendas üle ookeani vaid mõne tunniga, ei ole oma tiibu sirutanud juba 2003. aastast, kuid nüüd on kõigil võimalik osake temast endale saada.

title: Erakordne võimalus: osta tükike Concorde'i lennukist

maintext:
Novembris korraldatakse Prantsusmaal suur oksjon, kus pannakse müüki lennukisse kuulunud esemeid. Muuhulgas saab endale soetada menüüd, istmed või isegi prill-lauad, vahendab Conde Nast Traveler.
Kokku pannakse müüki rohkem kui 1000 erinevat eset Concorde'i lennukitest, mis opereerisid British Airwaysi ja Air France'i kasutuses rohkem kui 27 aastat. Esemed on ka väga erinevas hinnaklassis, mistõttu võib sealt endale meene soetada ka mõni tulihingeline fänn, kel ei ole sadu tuhandeid hinge taga.
Grupp Concorde'i entusiaste, nende hulgas ka piloodid, kogusid nii suurel hulgal raha, et kavatsevad ühe lennuki kogu täiega ära osta ning ühel päeval sellega ka väiksemaid lennuliine opereerima hakata.


description: TAAG Angola Airlinesi lennuk tegi hädamaandumise 40 minutit pärast õhkutõusu, sest tekkis kahtlus, et pagasiruumis võib olla üks lennujaama töötajatest.

title: Lennuk tegi pagasiruumi jäänud töötaja tõttu hädamaandumise

maintext:
Lennuk asus teele Portost Portugalist ning pidi lendama Luandasse Angolas. Maapealne personal märkas aga pärast lennuki õhkutõusu ühe töötaja kadumist ning sellest teavitati ka pilooti, kes otsustas teha Lissabonis hädamaandumise, vahendab Travel and Leisure.
Kadunuks jäänud töötaja leitigi lennuki pagasiruumist, kus ta oli luku taga olnud kokku 43 minutit. Lennuk lendas juba kümne kilomeetri kõrgusel ning temperatuur väljas oli sel hetkel miinus 55 kraadi.
Arvatavasti oli töötaja laadimas kaht looma pagasiruumi, kui ta teadvuse kaotas ning seetõttu ei väljunud ka lennukist. Kui ta lõpuks välja pääses, oli ta alajahtunud ning viidi haiglasse, kus ta olukord stabiliseerus.
Lennuk seisis Lissabonis kokku kolm tundi ning sai seejärel oma teed Angolasse jätkata.
See ei ole esimene kord, kui töötaja on jäänud pagasiruumi lõksu. Alaska Airlinesi lennul pidi töötaja seal veetma aga vaid 14 minutit, sest ta oli teadvusel ning tagus tugevasti vastu ruumi seinu ning seda kuulsid piloodid, kes siis kohe ka lennuki tagasi lennuväljale tõid.


authors:
Kristina Tammaru
El Tarbijanõustamiskeskuse
Juhataja

description: Seisad nõutult lennujaamas pagasilindi juures, lennukitäis kaasreisijaid on oma kohvritega ammu lahkunud, sinu reisikohvrit aga ei saabunudki. Mida ometi teha? Tavaliselt loodavad reisijad selles olukorras reisikindlustusele, ent on hea teada, et pagasikindlustuse kõrval on reisijal ka seaduslikud õigused, mida kindlustuse olemasolu ei mõjuta.

title: Mida teha, kui pagas on kadunud, katki või hilineb?

maintext:
Selline eelkirjeldatud olukord reisi alguses või lõpus kodumaale naastes rikub tuju ja võib tekitada korralikult lisakulusid. Rääkimata moraalsest üleelamisest, kui näiteks kogu kaasa pakitud mäevarustus on suusakuurorti jõudes koos kohvriga teadmata kadunud.
Kust alustada?
Mis iganes ebameeldivus lennu lõppedes reisijat pagasiga seoses tabab, on esimeseks sammuks olukord lennujaama pagasiletis (märgistatud luggage claim, lost luggage, jms) fikseerida ehk koostada juhtund kohta raport. Raporti koostamine annab reisijale õiguse esitada lennuvedajale kaebus koos hüvitise nõudega ning võimaldab kohe alustada kadunud kohvri otsinguid. Seega tasub see dokument kindlasti alles hoida.
Suuremat kahju aitab ära hoida ka teadlik kohvri pakkimine, mis eeldab omakorda lennuvedaja reeglitega tutvumist. Nimelt on lennufirmad nii äraantava kui pardale võetava pagasiga seoses kehtestanud väga konkreetsed reeglid. Näiteks ei pruugi paljud reisijad teada, et äraantavasse pagasisse ei tohi veotingimuste kohaselt pakkida raha, päikeseprille, kaameraid, passe või muid dokumente, võtmeid, väärtesemed jms. Selliste asjade kompenseerimine pagasi kadumise või hilinemise korral on enamasti võimatu, seega tuleb antud esemed hoida käsipagasis.
Probleem number üks – pagas hilineb
Miks see pagas siis hilineb, kui reisija jõudis ju ometi õigeaegselt kohale? Peamine põhjus, miks pagas hilineb sihtpunkti, on liiga lühike aeg jätkulennule jõudmiseks. Reisija jõuab küll terminale või väravaid vahetada, kuid pagas ei pruugi ühelt lennult teisele jõuda. Teinekord mängib rolli ka reisija viimasel minutil lennule registreerimine.
Õigeaegselt mittesaabuv pagas tekitab olukorra, kus reisija ei saa kasutada kohvrisse jäänud asju. Kui lennujaama töötajal või lennuvedaja esindajal õnnestub pagasi asukoht tuvastada, näiteks on see jäänud lähtekoha või ümberistumise lennujaama ning saabub järgmise lennuga, tuleb lihtsalt varuda veidi kannatust ning puudub vajadus kohvrisse jäänud esemete asendamiseks. Kui aga pagasi asukohta ei ole võimalik kohe kindlaks teha, tasub lennujaamas küsida teavet selle kohta, millised on lennufirma reeglid antud olukorras toimimiseks. Nii võib vedaja pakkuda reisijale vautšerit teatud rahasummaga, mille eest saab osta endale esmatarbekaupu.
Kui pagasi hilinemine kestab niivõrd kaua, et reisijal on vaja osta rõivaid, jalatseid või muud hädavajalikku, võib reisija seda teha. Oluline on alles hoida kõik ostutšekid, et tehtud kulutusi tõendada. Kindlasti tuleks käituda mõistlikult ja soetada vaid neid esemeid, mis on tõesti hädavajalikud. Kui suuri kulutusi tasub sellises olukorras teha, paneb paika eelkõige Montreali konventsioon, mis on rahvusvaheline õigusakt ja kehtib ligikaudu sajas maailma riigis. Konventsiooniga on sätestatud lennuvedaja vastutuse ülempiir 1131 SDRi, mis on rahvusvaheline valuutafondi arveldusühik ja vastab ligikaudu 1400 eurole. Valmis tuleb olla ka selleks, et kui reisija soovib hiljem antud kulutuste hüvitamist, võib lennufirma nõuda enda valdusesse ka ostetud asju.
Pagas ei ilmugi kunagi välja
Võib juhtuda, et lennufirmal ei õnnestugi reisija pagasit üles leida. Lennunduses võib pagasi lugeda kadunuks alates 21 päevast. Sellises olukorras on reisijal õigus nõuda pagasis olnud asjade hüvitamist. Ka siinkohal tuleb arvestada sellega, et hüvitamisele kuuluv summa ei saa vastavalt Montreali konventsioonile olla suurem kui nimetatud 1131 SDRi ehk ligikaudu 1400 eurot. Paljudel reisijatel võib pagasis olnud esemete väärtus antud summat ületada, kuid tavalise registreeritud pagasi puhul ei saa lennuvedajalt oodata suuremas summas kahjude hüvitamist. Suurema kahjusumma korral tasub täiendavaid hüvitamise võimalusi küsida reisikindlustuse olemasolu korral kindlustusfirmalt.
Lennufirmade veotingimused sisaldavad nõuet, et pagasi kadumisega tekkinud kahju tuleb reisijal ka tõendada ehk teisisõnu esitada lennuvedajale pagasis olnud asjade väärtuse tõendamiseks ostutšekid. Sageli võib olla küllaltki keeruline mitu aastat tagasi soetatud asjade kviitungeid leida, seega tasub lennuvedajaga läbi rääkida, millised on veel võimalused tekitatud kahju suuruse tõendamiseks. Samuti tasub lennufirmaga kokkulepe mittesaavutamisel pöörduda reisikindlustuse olemasolu korral kindlustusandja poole, sest kohvri kaotamisest tingitud kahju suuruse tõendamine võib kindlustusfirmade puhul olla paindlikum. Enamasti sisaldavad vedajate tingimused ka seda, et esemete väärtusest arvutatakse vastavalt nende vanusele maha teatud protsent ja väljamakstav summa ei vasta esemete soetamishinnale.
Mida teha kui pagas on rikutud?
Võib juhtuda ka seda, et lennuvedaja valduses on reisija pagas saanud kahjustada, näiteks on pagasi lukk või sang katki, pagasist on välja kukkunud osa asju või on kohver muul viisil kahjustunud. Soovitav on enne kohvi parandamist või uue soetamist konsulteerida lennuvedajaga, sest osad lennufirmad korraldavad ise kohvri parandamise või pakuvad omaltpoolt asenduskohvrit.
Ära maga maha olulisi tähtaegu
Pagasiga seotud kaebuse esitamisel tuleb tegutseda kiiresti. Pagasi hilinemisest tingitud kahjude hüvitamist saab lennuvedajalt nõuda 21 päeva jooksul alates pagasi kättesaamisest. Kui vedaja tunnistab pagasi kadunuks, tuleb reisijal kahjunõudeavaldus esitada samuti 21 päeva jooksul. Rikutud pagasi puhul on tarbijal õigus vedajale esitada kaebus koos kahjunõudega vaid 7 päeva jooksul. Esitatud kaebusest tuleb alles hoida koopia (saadetud e-kiri) või teha kuvatõmmis, et selle sisu ja saatmise aega vajadusel tõendada.
Kui tarbijat ei rahulda lennuvedajalt saadud vastus, saab abi küsida tarbijakaitseametist, seda ka piiriüleste vaidluste puhul ehk kui pagasiga seotud vaidlus on tekkinud teises riigis registreeritud lennuvedajaga. Piiriüleste kaebuste menetlemiseks on tarbijakaitseametis spetsiaalne osakond, EL tarbija nõustamiskeskus, kelle abi ja teenustega saab tutvuda siin.


description: Reisilennukites tavaliselt mõnele elutule objektile piletit osta ei õnnestu, kuid kui on piisavalt ressursse, et lubada endale eralennukit, siis sellega võib sõidutada mida iganes.

title: 5 veidrat asja, millele on ostetud eraldi lennupilet

maintext:
Eralennufirmad on jaganud avalikkusega kõige veidramaid asju, mida neil on üle ookeanide lennutada tulnud. Üksinda lendavad koduloomad ei ole enam mingi haruldus ning üsna tihti tuleb ette ka maha unustatud mobiiltelefonide transportimist, vahendab Daily Mail.
1. Karri - ühel rikkuril tekkis isu oma lemmiktoidu järele, mistõttu palus ta firmal lennutada rohkem kui 100 karrit Cardiffist New Yorki.
2. Ostud ja krõpsud - kord pidi üks lennufirma täitma oma õhusõiduki vaid rikkuri ostude ning Cool Range Doritos krõpsudega. Kogu laadungi maksumus oli suurem kui 10 000 eurot.
3. Käekott - naistel käivad erinevate riietuste juurde erinevad aksessuaarid. Reisil plaane muutnud palus üks naine, et lennufirma tooks tema kodust soovitud käekoti ning toimetaks selle temani, tuhandete kilomeetrite kaugusele.
4. Õhtusöök - toitu peab nautima, mistõttu leidus ka klient, kes palus oma lemmikkokal New Yorgis endale õhtusöök valmistada ning seejärel lennufirmal selle temani Chicagosse toimetada.
5. Vein - romantilise õhtusöögi juurde kuulub ka hea vein, mistõttu on lennufirma töötajaid saadetud sadade kilomeetrite kaugusele, et tuua ära just see õige pudel.


description: Viinis alustati tööd maailma suurima puidust pilvelõhkuja kallal, mis ületab oma eelkäijat kuue korruse võrra.

title: Austriasse ehitatakse maailma suurim puidust pilvelõhkuja

maintext:
84 meetri kõrgune torn saab kõigi eelduste kohaselt valmis 2018. aastal. Sinna on planeeritud hotell, spaakeskus, restoran, korterid ja ärikeskus, vahendab Lonely Planet.
24 korrusega pilvelõhkuja paiskab õhku 2800 tonni vähem süsihappegaasi, kui majad, mis on ehitatud betoonist ja terasest. Siiski kasutatakse maja ehitamisel ka muid materjale, kuid 74 protsendi ulatuses on kõrghoone puidust.
«Puit on Austrias loomulik valik, sest seda kasvab rohkem, kui seda kasutatakse. Puit on kuluefektiivne, see säästab ressursse, seda on lihtne kätte saada ja puidust pinnad tekitavad siseruumides loomuliku keskkonna,» rääkis arhitekt Rudiger Lainer.
Hetkel on kõige kõrgem puidust ehitis Hiinas Shuozhous asuv 67 meetri kõrgune Fogongi templi pagood.


description: Turistina ringi reisides saab erinevatest riikidest ja linnadest vaid põgusa ettekujutuse. Võõras linnas pikemalt viibides või seal lausa elades õpib selle iseärasusi aga lähemalt tundma.

title: Eestlanna Dublinis: asjad, mida ma Iirimaa juures vihkan ja armastan

maintext:
Kertu, kes praegu elab ja õpib Pariisis, veetis terve oma suve Dublinis praktikal olles. Eesti neiu pani kirja, mis talle Dublini juures absoluutselt ei meeldinud ja mida ta Iirimaal olles jällegi väga armastama hakkas.
1. VIHKAN: kohutav ilm
Kertu sõnul on Iirimaa suved veel vihmasemad kui näiteks Inglismaal. Ka õhutemperatuur on seal suvel üsna madal – 16-18 kraadi päeval ja õhtul umbes 12 kraadi. Rõskest ja jahedast ilmast tingituna tuli tal pidevalt võidelda külmetuse, valusa kurgu ja nohuga. Kuuldavasti jäävad väga paljud eestlased Iirimaale jõudes haigeks.
2. ARMASTAN: iiri külalislahkus.
Ilm on Iirimaal küll nadi, kuid inimesed on Kertu sõnul see-eest väga sõbralikud ja abivalmid.
3. VIHKAN: segane liiklus.
Eestlanna sõnul jääb mulje, et Dublinis elavad inimesed ei tea midagi suunatuledest, kiirusepiirangutest või punase ja rohelise tule erinevusest. «Isegi jalakäijad ületavad teed siis kui ise tahavad ja kõnnivad vahel lausa autode vahel. Rääkimata jalgratturitest, kes sõidavad küll autodega koos, kuid ei peatu punase tule ees ning ületavad ka siis täie hooga ristmikke,» selgitab ta.
Park Dublinis. Foto: Kertu Tenso
4. ARMASTAN: palju rohelust ja imeilus arhitektuur.
Neiu sõnul on Dublinis väga palju imeilusaid parke, kus pidada piknikke või pikki jalutuskäike. Kuna Dublin on väga vana linn, siis on seal ka palju kauneid ja ajaloolisi hooneid.
5. VIHKAN: bussisüsteem
Kertu sõnul on bussisüsteem nii Dublinis kui ka mujal Iirimaal väga algeline. Bussid jäävad alati hiljaks, bussipeatustel ei ole nimesid ning teavitust järgmise peatuse kohta ei ole. «Linnade vahel suuremate bussidega sõites ei saa sa kindlat kohta osta, isegi mitte kindlat aega osta. Põhimõtteliselt müüvad nad lõpmatu arv pileteid ühele päevale ja kui juhtub, et kõik need inimesed tahavad samal ajal sõita, ei mahu sa lihtsalt bussi peale. Isegi kui sul on pilet,» selgitab eestlanna.
Loe pikemalt Kertu blogist!


description: Kui tahaks nii väga reisile minna, aga kohapeal viibides mitte nii väga palju kulutada, tasuks sihtkohaks valida mõni neist allpool nimetatud riikidest.r

title: Seitse maailma kõige odavamat reisisihtkohta

maintext:
INDIA
Kuigi sinna kohale jõudmine võib kujuneda mõnevõrra kulukaks, siis kõik, mis sünnib pärast seda, on väga odav. Võid ööbida maalilistes rannamajades ilma selle eest suurt midagi maksmata. Himaalaja lähistel asuvas joogapealinnas Rishikeshis saab vahel pisikese annetuse eest võtta vaimustavaid joogatunde ja öömaja maksab sageli kõigest 12 euro ringis.
BOLIIVIA
Kahtlemata Lõuna-Ameerika odavamaid, aga samas tähelepanuväärseimate vaatamisväärsustega sihtkohti. Eriti heade diilide otsijad peaksid suunduma La Pazi. Seal võib päevaseks eelarveks arvestada ligikaudu 25 eurot ja võid kindel olla, et sellega saab kenasti hakkama. Kõige lihtsamad ööbimiskohad maksavad 10 euro ringis, kusjuures hommikusöök on hinnas. Muuseumipiletid on taskukohased ja väljas einestamine odav.
KAMBODŽA
Siirdudes Aasiasse ei pääse üle ega ümber Kambodža taskukohastest hindadest. Mõneeurosed hostelikohad ja üliodav toit teevad sellest ühe soodsaima sihtkoha maailmas.
BULGAARIA
Jah, ka Euroopas on võimalik väga soodsalt reisida ning Bulgaaria on selle suurepäraseks näiteks. Imelised mäevaated, kaunid rannad ja romantilised linnakesed taskukohaste hindadega - mida sa veel oskad tahta? Sihtkohtade hulka peaks seal kindlasti kuuluma Sunny Beach Musta mere ääres.
VIETNAM
Tänavatel kihav elu, odav toit ja maalilised maastikud meelitavad turiste Vietnami, mis ei tähenda aga sugugi, et see liiga populaarne oleks: endiselt on säilinud palju ehedust. Soodsaimates majutuskohtades saab ööbida kümne euroga öö kohta, tänavatoidu hinnad algavad kahest eurost. Eriti soodsad piirkonnad on Hoi Ani linn ja Cua Dai rand.
ALBAANIA
Endine kommunistlik riik on muutunud eriti populaarseks seljakotituristide seas, aga on sellegipoolest endiselt üsna avastamata pärl. Albaanias on kaunid valge liivaga rannad, sisemaa seevastu pakub maalilisi mäestikuvaateid. Ülemaailmse hinnatõusuga pole Albaania veel kaasa läinud, nii et sealkandis puhkamine on enam kui taskukohane.
LAOS
Tai kõrval üsna vaeslapse rolli jäänud Laos peaks tegelikult olema palju populaarsem kui ta on, sest see on lihtsalt nii soodne. Veel palju soodsam kui niigi taskukohaste hindadega Tai. Samas on selle turistidevähesus Laose üks suuri plusse: seal on vaiksem ja rahulikum kui Tais ja hinnad on soodsamad ka just tänu sellele, et turiste on vähem. Päevaeelarveks võid seal arvestada 20 euro ringis ja sel juhul mahub hinna sisse ööbimiskoht, kolm söögikorda, meelelahutus ja kultuur.


description: Internetis levib video, kus mees kõnnib läbi riikide kasutades tuntud Michael Jacksoni kuukõnnakut.

title: Video: mees läbis 13 riiki kuukõnnakuga

maintext:
Travis DeRose veetis Euroopas koos sõpradega reisides kaks kuud. Vaatamisväärsuste juures pildi tegemine oli talle aga alati tüütu, sest ta ei teadnud kuidas olla või millist poosi võtta, vahendab Travel + Leisure.
DeRose otsustas teha enda jaoks asja kergemaks ning ta hakkas iga pildi peal kasutama Michael Jacksoni tuntud tantsuliigutust, kuukõnnakut. Tulemuseks on 28 sekundiline video, milles mees kõnnib tagupirdi läbi 13 riigi.
Pika reisi jooksul külastas DeRose seltskonnaga Islandit, Saksamaad, Ungarit, Šveitsi, Prantsusmaad, Hispaaniat, Itaaliat ja Kreekat.
Vaata videost kuidas tal see õnnestus.


description: Teadlased on veendunud, et leidsid vastuse küsimusele, miks laevad ja lennukid Bermuda kolmnurgas jäljetult kaovad.

title: Bermuda kolmnurga müsteerium sai lahenduse

maintext:
Bermuda kolmnurk on ala ookeanis, mis jääb Bermuda, Miami ja Puerto Rico vahele. Seda on juba aastakümneid seostatud laevade ja lennukite müstilise kadumisega ning paranormaalsete nähtustega, vahendavad Travel and Leisure ja New York Post.
Uue teooria kohaselt on kadumised seotud hiiglaslike kuusnurksete nn õhupommidega, mis on nii tugevad, et võivad teelt pühkida ka suured transpordivahendid. Teadlased avastasid satelliidipiltidelt veidrad kuusnurksed pilved, mis võtavad enda alla 32–80 kilomeetrit.
Õhupommide tekitatud plahvatused on nii tugevad, et nende kiirus võib ulatuda 76 kilomeetrini tunnis, mis on sarnane orkaaniga. Need on ka piisavalt tugevad selleks, et uputada laevasid või kukutada alla lennukeid. Suur õhuplahvatus tekitab ka hiiglaslikke laineid, mis võivad samuti laevadele saatuslikuks saada.
«Nüüd saame luua häirekella, mis hoiatab ilmaennustajaid säärase plahvatuse tekkimisest,» selgitas meteoroloog dr. Randy Creveny avastuse tähtsust. «Võib liialdamata öelda, et need pildid päästavad elusid,» lisas Creveny.
Siiski on sarnaseid kuusnurkseid moodustusi ka mujal maailmas, mistõttu ei olegi Bermuda kolmnurk ehk nii eriline, kui seni on arvatud. Kinnitust ei ole leidnud ka väide, et Bermuda kolmnurgas juhtuks rohkem õnnetusi kui mujal maailmas. Kolmnurgast liigutakse läbi iga päev ning õnnetusjuhtumid on väga harvad.
Samuti on Ameerika Ühendriikide rannavalve kodulehel välja toodud, et nemad ei pea piirkonda erakordselt ohtlikuks ning miski ei viita sellele, et õnnetused oleksid juhtunud ebatavalistel põhjustel.


description: Kirde-Hispaanias, Tarragona piirkonnas, kogunes sadu inimesi, et ehitada hiiglaslikke inimtorne.

title: Galerii: Hispaanias peeti inimtorni ehitamise võistluseid

maintext:
Inimtorni ehitamise võistlused toimuvad Hispaanias iga kahe aasta tagant. Spordiala kodukohaks on Kataloonia piirkond, kus seda on harrastatud juba alates 18. sajandist, vahendab Lonely Planet.
26. võistlus kestis kolm päeva ning kokku osales seal üle 200 000 pealtvaataja, kes soovisid näha ekstreemsete inimtronide ehitamist. Võistluse eesmärk on ehitada kõige tugevam, kõrgem ja keerukam torn inimestest. Osaleda võivad läbisegi nii mehed, naised ja ka lapsed.
Inimtorn ehk castell vastab nõuetele siis, kui ta ehitatakse ja lammutatakse nii, et vahepeal ei lagune torn kogemata laiali.
Traditsioon sai ilmselt alguse tantsutruppidest, kes juba 18. sajandil Kataloonias inimtorne ehitasid. Sel aastal oli aga erakordne, sest esimest korda osales võistluses ka välismaine meeskond. Hiinlaste ehitatud tornis oli üheksa korrust ning igal korrusel oli kolm inimest.
Ajaloo kõige kõrgem torn oli kümne korruseline ning igal korrusel oli samuti kolm inimest. Võitja selgitamisel arvutatakse viie katse põhjal lõplik punktisumma ning punktide jagamisel arvestatakse ka tornide keerukust.


description: Seiklushimulised reisijad võivad hakata kotte pakkima, sest on olemas üks kruiisiliin, mis ei avalda oma sihtkohti.

title: Müstiline kruiis viib mitmesse salajasse sihtkohta

maintext:
Reisijad, kes selle tee ette võtavad, veedavad reisil 16 ööd ning nad ei tea, kuhu nad lähevad. Saladuseks on jäetud nii sihtkoht, vahesadamad ning ka vajalikud lennud, vahendab Telegraph.
Reisijatele öeldakse vaid kruiisi hind ja algus- ning lõpukuupäev. Soovijad peavad saabuma teatud ajaks lähtepunkti ning seal antakse neile juhised, millisesse sadamasse ning laevale nad suunduma peavad. Luksuslaeval saavad osalejad 10 mõistatust, mille ära arvamisel, saavad nad teada ka paigad kuhu nad lähevad.
Kruiis maksab 13 228 eurot ning algab 18. märtsil. reisi jooksul külastatakse kuut erinevat sihtkohta ning korraldaja Bolsover Cruise Clubi esindaja sõnul saavad osalejad ööbida ka kõige luksuslikemas viie tärni hotellides.
Need, kes ei suuda uudishimule vastu panna, saavad kruiisifirmalt tellida endale ka täieliku programmi. Seda on võimalik teha aga ainult siis, kui oled endale juba kajuti broneerinud. «Reisimine ei ole enam nii seikluslik, sest kõike on võimalik juba eelnevalt välja uurida. Meie soovime tuua tagasi osa sellest seiklusest, ehkki oleme sellele lisanud kõik luksuskruiisi mugavused,» kirjeldas omapärast kruiisi ettevõtte esindaja.


description: Hõljuvaid veetaksosid hakatakse katsetama linna läbival Seine'i jõel ning varsti soovitakse sõidutama hakata ka inimesi.

title: Pariisis hakatakse katsetama hõljuvaid taksosid

maintext:
Meremullide nime all tuntud hõljuvad veetaksod saadetakse kevadel Seine'i jõe peale tiire tegema. Loodussõbralikumat transpordivahendit soovis Pariisis näha just linnavalitsus, kes on alati hea seisnud innovaatiliste ja keskkonnasäästlike ideede eest, vahendab The Local.
Veetaksode autoriks on purjetaja Alain Thebault, kelle unistuseks on alati olnud purjepaadid lendama panna. Thebault on selle kallal vaeva näinud juba viimased 25 aastat. Esimesed prototüübid tegi mees puust ning nüüd on ta jõudnud juba päris masinateni.
Meremull hõljub vee kohal ning saab elektrimootorite abil sõita kuni 18 kilomeetrit tunnis. Sõiduk on varustatud ka päikesepaneelidega, mis mootoritele elektrit toodavad. Sõiduk on disainitud Fiat 500 järgi, kasutades vaid teist energiaallikat. Veega puutuvad sel kokku vaid neli tiiba, mille ülesanne on sõiduk veest kõrgemale tõsta ning sellega vähendada ka takistusjõudu.
Tulevikus hakkab meremull sõitma just Seine'i jõel, nii pääsevad kliendid ka ummikutest. Kokku mahub ühte sõidukisse neli reisijat. Esialgu peab mullis olema veel ka juht, kuid üsna varsti saab see juba ise enda juhtimisega hakkama, kirjeldas Thebault.


description: Reisides põrkuvad erinevad kultuurid ning lisaks on kitsastes oludes tundide viisi toimetulemine alati keerukas ning toob välja inimeste halvimad küljed.

title: Reisijate kombed, mis stjuardesse ärritavad

maintext:
Stjuardessid on välja toonud nimekirja reisijate kommetest, millest nad võiksid pigem loobuda, et nii pardameeskond kui ka kaasreisijad oleksid õnnelikumad, vahendab Business Insider.
1. Ära hõiva kogu pagasiriiulit
«Pange oma kohvrid pagasiriiulisse ning kõik väiksemad kotid enda ees oleva istme alla. Nii ei saa ruum otsa ja me ei pea hakkama kõike üle kontrollima,» kirjeldas üks stjuardess keerukaid ja tüütuid olukordi.
2. Ütle tere
Meeskond on pardal selleks, et reis mööduks mugavalt ja turvaliselt. Reisijad võiksid nende pingutust hinnata ja sisenemisel vähemalt teregi öelda.
3. Halb ajastus
Ära ürita anda meeskonnale oma prügi parajasti siis, kui nad jagavad jooke või serveerivad toitu. Neil ei ole sel hetkel seda prügi kusagile panna.
4. Ära topi oma jalgu igale poole
Reisijatele meeldib tihti panna jalgu seintele või teiste reisijate istmetele. Seda peab pardameeskond aga väga ebaviisakaks, sest tavakontoris keegi nii ju ei teeks.
5. Ära küsi «mida te pakute?»
Salongis teavad kõik, kus asuvad menüüd. Kui stjuardessid peaksid hakkama ette loetlema kõike, mis neil on, võtaks see terve igaviku, sest ainuüksi erinevaid jooke on pardal juba üle 100. Lisaks peavad kõik teised reisijad ootama seni, kuni stjuardess selle nimekirjaga ühele poole saab.
6. Vaata turvalisusdemonstratsiooni
Stjuardessid teevad vaid oma tööd ning annavad endast kõik, et reisijatel oleks turvaline. Kliendid võiksid üles näidata väheke austust ning meeskonda demonstratsiooni ajal ka kuulata.
7. Ütle, kui soovid kohvi juurde suhkrut või piima
Lennukis on sadu reisijaid ja väga kiiresti muutub tüütuks pidev küsimine, kas kohvi juurde soovitakse ka suhkrut või piima. Palju lihtsam oleks, kui reisija ise ütleb, kuidas ta oma kohvi saada soovib.
8. Vastuta oma asjade eest
Küllaldaselt leidub neid reisijaid, kes võtavad kaasa liiga raske käsipagasi. Seega ei suuda nad seda ka ise pagasiriiulile tõsta ja paluvad seega stjuardesside abi. Kui see pagas on aga sulle endale tõstmiseks liiga raske, on see ilmselt raske ka teiste jaoks.
9. Kasuta tualetti õigel ajal
Kui lennuk hakkab juba laskuma, ei ole enam õige aeg tualetti tormata. Siis tuleb turvavööd kinnitada ja oma kohale jääda, sest kui liiga palju inimesi hakkab järjest tualetis käima, võib see viia lennuki hilinemiseni.
10. Võta kõrvaklapid peast
«Palun võtke kõrvaklapid peast, kui me teie juurde jõuame ja küsime, mida te juua soovite.»
11. Ära kuritarvita kutsungi nuppu
Mõne küsimuse küsimiseks võib ka ise püsti tõusta või oodata kuni stjuardessid vahekäigust läbi kõnnivad, mida nad nagunii kogu aeg teevad. Kindlasti ei tohiks kutsungi nuppu vajutada siis, kui ka stjuardessidel on kästud turvavööd kinnitada või vahetult pärast õhkutõusu.
12. Ära puutu inimesi
Kuigi sind on vaid üks, siis kokku on reisijaid lennukites sadu ja kui kõik hakkaksid stjuardessi tähelepanu võitmiseks teda müksama, torkima või togima, siis oleks neil üsna palju sinikaid.
13. Turvavööd kinni
Kui turvavöö silt põleb, siis tuleb paigale jääda ja turvavöö kinnitada. Kuigi paljud reisijad on siis krimpsus nägudega pardameeskonnale otsa vaadanud ja öelnud, et nad ju peavad tualetti minema, siis täiskasvanud inimese puhul ei peeta seda piisavaks põhjenduseks. Vaid väikesed lapsed ootavad viimase hetkeni.
14. Tühiste asjade pärast ägestumine
Lennukites pakutakse eri roogasid, mille hulgast reisija saab valida. Kui aga sinu soovitud eine on juba otsa saanud, ei tasu liialt ägestuda. Lennuk ei ole viie tärni hotell või peen restoran, kui roog sai otsa, ei ole sinna enam midagi parata ja tegelikult on probleem tühine.
15. Ära ülbitse
Kui sul ei ole ostetud kõrgema klassi piletit, siis ei ole mõtet seda ka nõudma hakata või üritada vaikselt sinna hiilida.
16. Ära ole paljajalu
Kindlasti ei tohiks käia tualetis paljajalu või isegi sokkide väel. Teistes avalikes tualettides ei tuleks keegi selle pealegi. Lennuki tualeti põrandad ei ole kindlasti puhtad, mistõttu pühid nii oma jalgadega ära teiste uriini.
17. Ära küsi pastakat
Jah, stjuardessidel on pastakad, aga neil on neid endil vaja, mistõttu võta lihtsalt enda pastakas kaasa.
18. Ära nipsuta sõrmi
Niimoodi stjuardessi tähelepanu pööramine on ebaviisakas. Pöördu nende poole ikka sõnadega.
19. Ära tee joogat meeskonnale mõeldud alas
Kõikidel lennukitel on väiksed alad, kus stjuardessid saavad vahepeal puhata, kuid kus nad valmistavad ette ka toitude ja jookide serveerimist. See on ainuke koht, kus nad saavad olla, seal asuvad ka nende istmed, seega ei ole viisakas sinna tungida ja hakata end seal meeleheitlikult sirutama.
20. Ära vihasta
Ei tasu stjuardesside peale vihastada asjade pärast, mis ilmselgelt ei olnud nende süü. See, et lennuk hilines ning nüüd jääd maha ka jätkulennust, ei ole stjuardessi vastutusalas. Tõenäoliselt soovis ka tema kusagile jõuda ja nüüd peab hoopis olema koos karjuva kliendiga lennukis.
21. Stjuardessid ei tea kõike, mida teavad kaptenid
«Me teame ehk 5 protsenti sellest, mida teavad nemad,» rääkis üks stjuardess. Salongipersonalil puudub teadmine ilmast, sellest, miks muudeti kurssi või miks lennuk ei saa varem maanduda. Ainus, mida nad kindlasti teavad, on see, et kõiki neid asju tehakse reisijate paremaks teenindamiseks.


description: Igal aastal paneb kuulsa reisijuhi Lonely Planeti meeskond kokku soovitused järgneva aasta reisideks.

title: Lonely Planet: parimad regioonid, mida 2017. aastal külastada

maintext:
Ka sel aastal jagab Lonely Planet soovitusi riikide, linnade ja regioonide osas, mida tasuks 2017. aastal külastada. Lisaks on nad välja toonud ka parima väärtusega paigad, põnevaimad kohad Aasias, Euroopas ja Ameerika Ühendriikidest.
Postimehe reisiportaal teeb eraldi ülevaate parimatest riikidest, linnadest, regioonidest ning parima väärtusega sihtkohtadest.
Parimad regioonid, mida 2017. aastal külastada:
1. Choquenquirao, Peruu
Viimane inkade peatuspaik on peidus sügaval Apurimaci orus. Järgmisel aastal seatakse sinna üles gondel, mis turiste lausa tuhandete kaupa sealset elu imetlema saab viia. Kui minna kohe aasta alguses, on lootust vältida suuri turistimasse ning kõike seda ilu endale hoida.
2. Taranaki, Uus-Meremaa
Kohalikud viskavad nalja, et need, kes Taranakisse tulevad, on lihtsalt teelt eksinud. See vastab osaliselt ka tõele, sest seda kanti külastab vaid kaks protsenti Uus-Meremaad väisavatest rahvusvahelistest turistidest. Piirkonnas on imeilusad matkarajad, kus loodusega ühte sulanduda.
3. Assoori saared, Portugal
Assooridel seguneb imeilus loodus muheda kultuuriga. Assoorid ei ole veel turistide huviorbiidile sattunud, mistõttu saab seal rahulikumalt puhata kui näiteks Islandil või Madeiral. Siiski on viimasel ajal turismindus piirkonnas tõusuteel, mistõttu tuleks sinna jõuda veel järgmisel aastal.
4. Põhja-Wales, Suurbritannia
Põhja-Walesi loodus on imeilus ning inimeste meeleolu ja mõttelaad hoopis teistsugune inglaste omast. Kuigi neil on ühine ajalugu ja asuvad ka üksteisele üsna lähedal, siis tegelikult on Wales ja Inglismaa vägagi erinevad. Kaunid vaated Snowdonia mäe tipust panevad kõik argipäeva mured unustama.
5. Lõuna-Austraalia
Veinisõbrad peaksid lisaks Bordeaux'le ära käima ka Lõuna-Austraalias. Uute veinimaade hulgas on see piirkond üks parimaid, kus on lopsakad viinamarjaistandused ning peetakse ka ohtralt festivale ja pidustusi.
6. Aysen, Tšiili
Ayseni regiooni läbib vaid üks suurem tee ning kui seda mööda teele asuda võib näha kõike alates fjordidest kuni vihmametsadeni. Kel kurk kuvab saab proovida ka sealset kuulsat käsitööõlut.
7. Tuamotus, Prantsuse Polüneesia
Siit leiab kõik selle, mida nendest imelistest reklaamidest telekas on kunagi nähtud. Türkiissinised veed, rikkalikud korallid ja palmipuud kutsuvad puhkama. Lisaks on see piirkond tõusmas üheks parimaks sukeldumissihtkohaks.
8. Georgia osariigi rannik, Ameerika Ühendriigid
Jällegi ei ole selle piirkonna külastamise peale ilmselt paljud mõelnud, kuid siinne omapärane loodus on kindlasti väärt avastamist. Siia on tee leidnud ka mitmed filmivõtted, mistõttu tuleks seal 2017. aastal ära käia, et vältida tulevasi turistimasse.
9. Perak, Malaysia
Siin on vana saanud uue näo, mis tõmbab ligi hulgaliselt kohalikke ja turiste. Kirevad poed ja kohvikud lihtsalt kutsuvad raha kulutama. Lisaks on seal ka palju väikesemaid külakesi ning matkaradasid, kus tunde mööda saata.
10. Skellig Ring, Iirimaa
Kunagi seadsid end siin sisse mungad, kes soovisid end muust maailmast eraldada. Nüüd on siia tee leidnud teiste hulgas ka Star Warsi võttemeeskond. Kuigi sinna saamine võib olla veidi keerukas, siis on sealne looduse võimsus kindlasti külastamist väärt.


description: Selgub, et piloodid jätavad reisijatele rääkimata väga suure osa asjadest, mis ühe  lennu ajal tegelikult toimuvad.

title: Kuus saladust, mida piloodid reisijate eest kiivalt varjavad

maintext:
Kindlasti ei kuule sa piloodi suust kunagi täit tõde, sest ta lihtsalt ei taha reisijaid hirmutada. Näiteks jäävad alati saladuseks need järgmised kuus punkti, mida jagasid piloodid ja reisijad veebikeskkonnas Reddit.
1. Kui piloot räägib tihedast liiklusest, tähendab see ilmselt reaalse kokkupõrke nappi vältimist.
"Üks piloot viibis õhuruumis kohas, kust ta enda sõnul oli juba kümme minutit tagasi lahkunud. Ta keeldus kellegagi suhtlemast ja radaril teda näha ei olnud. Saime ta oma lennuki radarisse täiesti viimasel minutil, ilmselt lülitas ta siis lihtsalt lõpuks oma transponderi sisse, ja pidime sooritama ikka äärmiselt jõulisi manöövreid, et temaga kokku põrkamist vältida. Pardalolnutele rääkisime juhtunust alles siis, kui juba maandunud olime. Äkilisi manöövreid põhjendasingi tookord tiheda õhuliiklusega," räägib üks piloot.
2. Kui raadioside olulisusele rõhku ei panda, võib tekkida ebameeldivaid üllatusi.
"Kui olin alles algaja piloot, sõitsin oma eralennukiga sõpradele külla. Pidin tegema pissipeatuse ühes pisikeses Iowa maapiirkonna lennujaamas. Seal polnud ühtegi inimest näha ja raadioisidet ei õnnestunud kellegagi saada. Kui lahkuma asutasin, ei olnud endiselt ühtegi inimest kusagil näha, aga sellegipoolest andsin kohusetundlikult raadio kaudu kõigist oma sammudest teada, täpselt nagu peab. Kui olin juba õhku tõusmas, nägin, et samast tõuseb õhku teine lennuk. Mina manööverdasin eest ja tõusin ruttu õhku, tema pidurdas kohutavalt ja sel momendil jäi kokkupõrge ära. Aga see on ehe näide sellest, kui äärmiselt oluline on lennujaamga pidevalt kontaktis olla," räägib teine.
3. Pisikesed tulekahjud pole midagi enneolematut.
"Mu vanaisa oli piloot, nii et olen kuulnud palju põnevaid lugusid. Ühel korral süttis reisilennuki pardal salvrätik. Reisijana end sellesse olukorda ette kujutada tundub päris hirmuäratav. Vanaisa viskas rätiku lihtsalt vahekäiku maha ja trampis selle otsas, kuni leek kustus," kirjutab kolmas.
4. Piloodid peavad enda eest jäärapäiselt seisma.
Eelpoolkirjutajal oli jagada veel üks lugu oma vanaisalt. Enne õhkutõusu nõudis piloot, et talle antaks rohkem kütust. Lennujaam keeldus. Vanaisa jäi enda juurde, kuid lennujaam keeldus taas. Lõpuks esitas piloot ultimaatumi: talle kas antakse kütust igaks juhuks juurde või ta ei lendagi. Ta sai oma tahtmise ja sihtpunktis selgus, kui vajalikuks lisakütus osutus: ta ei saanud maandumisluba ning pidi siirduma teise lähimasse lennujaama. Lisakütuseta poleks ta sinna jõudnud.
5. Vigu tuleb ikka ette
Oli udune päev New Yorgi lennujaamas. Üks piloot saab lennuloa ja alustab õhkutõusuga, samal ajal alustab teine, saabuv lend, maandumisega. Paraku lennurajale, mis ristub sellega, kust esimene piloot õhku tõusma hakkab. Vahetult enne õhkutõusu ilmub lahkuva piloodi silme ette otse paksust uduseinast teine suur reisilennuk. Õhkutõusja tõmbas pidureid nagu suutis ja pööras lennurajalt kõrvale. See oli ainus viis otse lennujaamas massiivset kokkupõrget vältida. Selliseid vigu, väidavad piloodid, tuleb ikka ette.
6. Lennukid satuvad vahel kogemata liiga lähestikku.
"Ükskord istusin aknaalusel kohal ja vaatasin aknast välja, kui otse meie lennuki kõhu alt lendas läbi teine reisilennuk. Olen kindel, et see oli liiga lähedal, sest sain vabalt lugeda kirju, mis lennuki keret katsid. Piloot aga ei maininud vahejuhtumit poole sõnagagi, nii et päris kindlasti ei räägita reisijatele kõike, mis toimub," pajatab üks reisija.